
Ioan Vasiu - Cuvânt înainte 


Postul Adormirii Maicii Domnului, perioadă de evlavie deosebită față de 
Născătoarea de Dumnezeu, a reprezentat pentru noi, tinerii avrigeni, închinători 
într-o biserică ce poartă acest hram, al mutării la cer a Preacuratei Fecioare, un 
motiv de a chema pe toți credincioşii din Avrig, de toate vârstele, la întâlniri 
duhovniceşti cu preoți ai Protopopiatului Avrig, şi, nu numai. 


Cu ajutorul părintelui protopop Vasile Gafton, am reuşit să ne organizăm într-o 
grupare pe care am numit-o Mişcarea Ortodoxă a Tinerilor din Avrig - care, 
ulterior, s-a pus sub îndrumarea directă a părintelui protopop şi a Centrului 
Cultural- Misionar "Gheorghe Lazăr" de pe lângă Protopopiatul Avrig - în cadrul 
căreia am desfăşurat mai multe acţiuni cu caracter social, în mai mulţi ani 
consecutiv, în Postul Paştilor, şi începând din anul trecut, aceste minunate şi 
deosebit de bine-venite seri duhovniceşti, în cadrul cărora, în fiecare seară după 
slujba cinstitului Parachs al Maicii Domnului, câte un părinte din parohule 
Protopopiatului Avrig, au adresat credincioşilor - anul acesta, mai mulți decât anul 
trecut şi, la anul, nădăjduim, şi mai mulţi - cuvinte de învăţătură, cuvinte de suflet 
despre Maica Domnului. 


Deosebite au fost serile în care ne-am bucurat să avem în mijlocul nostru cinstiți 
oaspeţi, cum ar fi: P S. Andrei Făgărăşanul, episcopul-vicar al Arhiepiscopiei 
Sibiului, P. C. Pr. Conf. Dr, Constantin Necula, consilier misionar şi de imagine al 
Arhiepiscopiei Sibiului, P C. Pr. Lect. Dr. Mihai losu, vicar administrativ al 
Arhiepiscopiei Sibiului. Un moment cu totul deosebit a fost, în anul acesta, 
aducerea raclei cu Sfinte Moaşte de la Catedrala Mitropolitană din Sibiu, spre 
bucuroasă închinare credincioşilor avrigeni, la sfârşitul Tainei Sfântului Maslu, 
slujită de P S. Andrei Făgărăşanul, înconjurat de un sobor de zece preoți. 


La final, puşi în faţa momentului de împlinire a ostenelilor depuse, prin editarea 
cuvântărilor rostite în serile de dinaintea hramului bisericii noastre, aducem 
mulțumire Maicii Preacurate pentru mângâierea pe care ne-a făcut-o şi în anul 
acesta. 


De asemenea, mulțumim Înalt Prea Sfinţitului Părinte Laurenţiu, arhiepiscopul 
Sibiului şi Mitropolitul Ardealului, pentru binecuvântarea dată acestui mănunchi 
de cuvinte de suflet şi din suflet despre Maica sufletelor noastre. 


Nu în ultimul rând, mulțumim P. S. Părinte Andrei, Părintelui Protopop Vasile 
Gafton şi, preoţilor care s-au nevoit să fie prezenţi în mijlocul credincioşilor din 


Avrig, făcându-ne tuturor bucurie, precum şi tuturor celor care ne-au stat alături, la 
strană, la curăţema şi împodobirea lăcaşului de cult sau în alt mod, în această 
perioadă deosebită pentru noi toţi. 


Dumnezeu să încununeze eforturile tuturor ostenitorilor şi să le răsplătească cu har 
celor care, lăsând cele de zi cu zi, s-au adunat de la marginile Avrigului să 
prăznuiască mutarea Născătoarei de Dumnezeu, sub a cărei ocrotire şi acoperământ 
nădăjduim să ne aflăm în toate zilele vieţii noastre. 


P. S$. Andrei Făgărăşanul, episcop-vicar al Arhiepiscopiei Sibiului - Taina 
Maicii Domnului - Taina sfinţeniei 


Intr-una din cântările noastre străbune, când mergem la Sfânta Biserică sau la 
mânăstire, cântăm aşa: Am venit, Măicuţă, să te mai vedem, să-ţi spunem necazul 
care-l mai avem. 


In seara aceasta, iubiți credincioşi, cu ajutorul lui Dumnezeu şi cu binecuvântarea 
Inalt Prea Sfințitului Părintelui nostru Mitropolit Laurenţiu, iată-ne ajunşi să ne 
rugăm împreună în această măreaţă catedrală a Ţării Oltului. 


Dragii mei, am săvârşit Sfânta Taină a Maslului, ca o încununare a ceea ce frățiile 
voastre aţi împlinit în această perioadă a Postului Sfintei Mării prin slujirea zilnică 
a Paraclisului Maicii Domnului. Ştim că în Biserica noastră, tot creştinul botezat 
primeşte harul dumnezeiesc prin cele şapte Sfinte Taine. A şaptea Sfântă Taină 
este Taina Preoţiei, de care foarte puţini se învrednicesc şi devin slujitori ai 
Sfântului Altar. Noi, credincioşii, avem şase Sfinte Taine, pe care, dacă ar fi să le 
numărăm, ne-ar fi uşor, pentru că până la şase se numără repede, dar, dacă este să 
trăieşti în Hristos şi pentru Hristos prin aceste Sfinte Taine, este foarte greu. 
Venind în seara aceasta la Avrig, pentru a ne ruga împreună, sufletele noastre s-au 
umplut de bucurie duhovnicească. De ce? Pentru că, într-una din rugăciunile ce s- 
au citit, se spunea aşa: Cel ce m-ai învrednicit a intra în Sfânta Sfintelor, unde 
Sfinţii Îngeri doresc să privească şi să asculte glasul Sfintei Liturghii. Auziţi, iubiţi 
credincioşi ce se spune? Sfinţii Îngeri nu pot să slujească Sfânta Liturghie, dar, 
Sfânta Liturghie e slujită de nişte fiinţe netrebnice, cum suntem noi; de mâinile 
oamenilor păcătoşi. 


Dar, preotul, când îşi pleacă genunchiul în Sfântul Altar, iubiți credincioşi, nu face 
altceva decât să Îl coboare pe Dumnezeu pe Sfânta Masă, la rugăciunea înălţată de 
către comunitatea credincioşilor. Şi, Dumnezeu vine, preface pâinea şi vinul în 
Sfântul Trup şi Sfântul Sânge ale Mântuitorului Hristos, apoi, prin mâna dreaptă a 
preotului, ne împărtăşeşte cu Sfintele Taine. 


Ce-i drept, tot omul care se naşte pe pământ, moşteneşte păcatul protopărinților 
Adam şi Eva, însă, el se spală de acest păcat prin Taina Sfântului Botez. Noi, 
oamenii moderni, obişnuim de multe ori să ne adresăm copiilor cu apelativul 
îngeraş. Ei, bine, acest îngeraş frumos are şi el păcatul pe care-l moşteneşte de la 
protopărinții Adam şi Eva, păcat pe care-l spală apa cristelniţei, după care, preotul 
îi mai administrează o Sfântă Taină. Stiţi care? Taina ungerii cu Sfântul şi Marele 
Mir, prin care primim pe Duhul Sfânt, fiind pecetluiți de preot, care rosteşte 


formula: Pecetea darului Sfântului Duh. Amin. Apoi, suntem cuminecaţi cu Sfântul 
Trup şi Sânge al Mântuitorului Hristos şi, plecăm acasă şi, din păcate, mulți dintre 
noi, cei care suntem botezați, plecaţi rămânem, până când venim la Sfânta 
Cununie. 


Cei care Îl caută pe Dumnezeu, însă, din când în când mai trec pe la Sfânta 
Biserică şi, primesc o altă Sfântă Taină, Taina Spovedaniei. În Taina Spovedaniei 
ne spovedim direct la Dumnezeu, preotul fiind martor, aşa cum se spune într-o 
molitvă de la Spovedanie: iar eu, nevrednicul preot sunt numai martor, să-l 
mărturisesc lui Dumnezeu tot ceea ce mi se spune mie, iar dacă veţi ascunde de 
mine ceva, să ştiţi că toate păcatele voastre îndoite le veţi avea. 


Auziţi, iubiţi credincioşi, ce fac Sfintele Taine? Ne curăţă sufletele şi trupurile, 
pentru că, în seara aceasta, am săvârşit împreună Taina Sfântului Maslu, pentru 
bolnavii sufleteşti şi trupeşti. V-aţi pus vreodată întrebarea de ce această Sfântă 
Taină nu poate fi săvârşită de către un singur preot în biserică? Pentru că Taina 
Sfântului Maslu ne vindecă în trup, mulţi bolnavi tămăduindu-se la Sfântul Maslu, 
însă, aşa cum spun Sfinţii Părinţi, nu că nu ar putea-o săvârşi preotul singur, pentru 
că, totuşi, el este elementul de legătură sfințit, între cer şi pământ, dar, ca să nu 
cadă în înşelare sau mândrie drăcească din partea preotului, că vindecarea 
bolnavilor s-ar fi făcut prin vrednicia sa, s-a rânduit ca Taina Sfântului Maslu să fie 
săvârşită de trei, cinci, şapte sau mai mulţi preoţi. 


Putem vedea, astfel, că este cât se poate de limpede că, venim la Sfânta Biserică, 
pentru că, în Biserică este pacea lumii. În Biserică ne tămăduim trupeşte şi 
sufleteşte. În Biserică ne cuminecăm cu Sfintele Taine. În Biserică lepădăm, cum 
rostim în cântarea Heruvicului, toată grija cea lumească şi ne plecăm genunchii 
inimilor noastre lui Dumnezeu, în Biserica lui Hristos, cu sfinţenie, nu pentru că 
acasă nu ne-am putea ruga, dar, rugăciunea făcută în comun este Biserica 
luptătoare. Si, dacă Biserica, văzută ca locaş de cult este mare, mai ales aici, la 
dumneavoastră, păi, atunci, cum să nu ne fie drag să fim împreună în Casa lui 
Dumnezeu, gustând din Taina Sfinţeniei. 


Aici, ne bucurăm, pentru că Sfinţii Ingeri coboară ca să asculte rugăciunile noastre. 
Aici, Dumnezeu este prezent pe Sfânta Masă sub forma Sfintei Euharistii. Aici, în 
Biserică, este icoana Maicii Domnului. 


Iubiţi credincioşi, Maica Domnului este mama la care ne rugăm. De multe ori, 
copiii mai spun mamei: te rog, mamă,dă-mi ceva!, dar, toți li cerem lui Dumnezeu, 
prin Maica Domnului să ne dea iertare păcatelor. Şi, Maica Domnului este cea care 


mijloceşte pentru noi. Maica Domnului este cea care duce rugăciunea noastră în 
faţa lui Dumnezeu. 


În acest post, ne-am aplecat genunchii sufletului şi ai trupului şi ne-am rugat 
Maicii Domnului să facă din noi izvor nesecat al credinţei, adică, am rugat-o să ne 
înmulțească credinţa şi, mergând la Fiul ei, să-i spună: Fiule, iartă-i lui Gheorghe, 
lui Andrei, lui Maria, lui Ana, păcatele şi, ajută-le tuturor! 


Iubiţi credincioşi, de ce ne este nouă dragă Biserica? Pentru că Hristos a iubit-o şi 
S-a dat pe Sine ca preţ de răscumpărare. A venit de la Dumnezeu şi, iarăşi S-a 
întors la Dumnezeu. A luat EI chip de rob, ca pe noi să ne îndumnezeiască şi să ne 
ducă împăcaţi la Dumnezeu. Biserica ne este dragă pentru că aici este Casa Tatălui. 


Într-una din rugăciunile de la sfinţirea bisericii, episcopul rosteşte o rugăciune 
deosebit de frumoasă: 
Această casă Tatăl a zidit-o, 
Această casă Fiul a rânduit-o, 
Această casă Duhul Sfânt a sfinţit-o. 

Astfel, ori de câte ori mergem la Sfânta Biserică, picioarele noastre calcă pe 
pământ sfințit. Noi, suntem oameni păcătoşi şi, cine se crede că nu are păcat în faţa 
lui Dumnezu, mincinos este. Singurul om fără de păcat pe pământ a fost lisus 
Hristos, Fiul lui Dumnezeu. Noi, suntem păcătoşi şi, pentru ca să nu mai fim 
păcătoşi, avem nevoie de El. 


Dar, cea mai limpede dovadă că Taina Sfinţeniei se lucrează în Biserică sunt 
Sfintele Moaşte. Aţi văzut vreodată Sfinte Moaşte? Da. Iar, cei care n-aţi văzut, 
veți vedea în această seară, pentru că aşteptăm pe părintele eclesiarh, pro- 
tosinghelui Macarie, de la Catedrala Mitropolitană din Sibiu, să vină cu Sfintele 
Moaşte pentru a le duce la Mânăstirea Sâmbăta. 


Aşa că, în seara aceasta, iubiți credincioşi, vă veţi închina şi dumneavoatră, la mai 
mulți Sfinţi, ale căror moaşte se află în racla pe care o vom aşeza înaintea Sfântului 
Altar, spre închinare. 


Iată, deci, cea mai clară dovadă a sfinţeniei pe pământ: Sfintele Moaşte. Şi Sfinții 
au fost oameni păcătoşi, ca şi noi, numai că, spre deosebire de noi, ei s-au 
îndepărtat de păcate şi, s-au sfințit, aici, pe pământ, făcându-se casnici ai lui 
Dumnezeu. Noi, oamenii, suntem prieteni între noi şi, atunci când ne întâlnim, ne 
dăm mâna şi ne bucurăm. Dar, Sfinţi, când văd, de acolo, din cer, că noi ne facem 


prieteni unii cu alţii, se bucură împreună cu noi, iar, noi, îi cinstim închinându-ne şi 
sărutând Sfintele lor Moaşte. 


Să ne ajute Bunul Dumnezeu, ca rânduiala din această seară, pe care am încheiat-o 
cu acest moment de apropiere de sfinţenie, să ne fie spre ajutor în a înţelege că, 
Sfintele Taine ne sfinţesc şi pe noi, dacă lepădăm de la noi păcatul. 


Căci, iată, cuvioşi, mucenici, ierarhi şi toţi cei care au ajuns la culmea Sfinţeniei, 
ne-au lăsat mărturii spre întărirea credinţei şi a nădejdii Sfintele lor Moaşte, ca 
daruri ale Sfinţeniei. Să ne spovedim curat şi să plângem pentru păcatele noastre; 
să ne spălăm sufletele, iar, apoi, împărtăşindu-ne cu Sfintele Taine, să strigăm, la 
finalui acestui Post al Maicii Domnului în care ni se dezvăluie Taina Sfinţeniei, cât 
de Mare este Dumnezeul creştinilor! 


Pr. Prot. Vasile Gafton - Maica Domnului - Maica Bucuriei 
Pr. Prot. Vasile Gafton, Parohia Avrig IV 
Bucură-te, ceea ce eşti plină de dar (Lc. 1, 28) 


În lumea pe care o cunoaştem cu toţii şi, cu care luăm contact în fiecare zi, plăcerea 
cu care ne hrănim simţurile şi ne golim sufletele operează o deşertare şi risipire a 
conţinutului de lumină şi de speranţă al sufletelor noastre, răpindu-le tocmai 
însuşirea primită dintru început, prin poruncă dumnezeiască, de a crea şi, de a se 
bucura de creaţia proprie, creație umană care este menită să îmbogăţească în 
permanenţă Creaţia lui Dumnezeu. Urmarea? Tot mai mulți oameni trişti, care nu 
pot să se bucure, tot mai mulţi oameni trişti, care refuză să se bucure, pentru că nici 
măcar n-ar fi în stare să recunoască bucuria, dacă li s-ar oferi, cumva, posibilitatea 
s-o întâlnească. Şi, deşi omul a fost creat ca să se bucure, tristeţea are, în istoria 
neamului omenesc un primat în raport cu bucuria, din simplul motiv că, Dumnezeu 
i-a oferit dintru început omului bucuria ca dar, iar, omul, refuzând-o prin 
neascultare, a ales plăcerea. Iar, plăcerea aceea pe care a ales-o la început omul, s-a 
degradat şi ea, devenind, treptat, plăcere de tristeţea celorlalți. 


Primul om, Adam, a cunoscut amărăciunea singurătăţii şi a tristeții rezultată din 
această singurătate, în grădina Raiului, pe care Domnul Dumnezeu i-a dat-o s-o 
stăpânească şi să se bucure de ea. Singurătatea 1-a răpit omului posibilitatea de a 
cunoaşte şi de a gusta concret bucuria pentru care era destinat. Şi, atunci, 
Dumnezeu, văzând că, nu este bine să fie omul singur (cf. Fac. 2, 18), pentru că nu 
se putea împărtăşi singur din darul bucuriei comuniunii, a creat femeie din coasta 
sa, iar, în momentul în care a adus-o la Adam, acesta a şi exprimat, îndată, bucuria 
întâlnirii celei asemenea cu el, os din oasele şi carne din carnea lui (Fac. 2, 23). 


Dar, bucuria autentică a fost scurtă, deoarece, după scindarea opțiunii pentru 
urmarea poruncii sau pentru abandonarea în mrejele ispitei şi căderea în păcat, nici 
măcar prezenţa femeii nu a mai reuşit să îl mai bucure deplin pe om, tristeţea 
devenindu-i din nou familiară acestuia. Aşteptarea Mântuitorului promis în dar, 
prin Protoevanghelie a devenit aşteptarea unei noi bucurii, o bucurie mai adevărată 
şi, mântuitoare de tristeţea păcatului, care să îl elibereze de povara tot mai grea şi 
mai insuportabilă a unei plăceri sufocante şi, până la urmă, dureroasă. 


Au trecut anii şi, apropiindu-se plinirea vremii (Gal. 4, 4), tristeţea şi-a vărsat din 
nou obolul în vistieria de acum prea plină a răbdării neamului omenesc, aşa încât, 
iată ce se spune într-o apocrifă despre cel ce avea să devină părintele celei prin care 


ne-a venit în dar bucuria: se întristă loachim si nu se arătă femeii sale, ci se duse în 
pustiu, îşi făcu acolo cort şi posti 40 de zile si 40 de nopţi. EI îşi zicea: Nu voi 
coborâ nici pentru mâncare, nici pentru băutură, până ce Domnul Dumnezeul meu 
nu-şi va arunca privirea asupra mea; rugăciunea o să-mi fie mâncare şi băutură. 
Jertfa. De unde rezultă această jertfă? Din constatarea faptului că, tot ceea ce mă 
hrăneşte, nu mă hrăneşte şi tot ce mă adapă, de fapt, mă însetoşează şi mai tare, 
pentru că, în fond, nu de acestea - de mâncare şi de băutură - am eu nevoie, ci, de 
altceva. Nimic nu mă mai bucură în lumea aceasta, pentru că, îmi dau seama că, 
nimic nu mai valorează nimic, pentru că nimic nu mai este perceput de noi, 
oamenii, ca dar de la Dumnezeu. Aştept ca singur Dumnezeu să-mi facă bucurie, 
bucurie adevărată, pentru că bucuriile zilnice, ca mâncarea, băutura şi toate 
celelalte ce ţin de prea omenescul ce ne caracterizează şi obținute prin sudoarea 
frunțu, conform fatum-ului pedepsei pentru păcat, sunt efemere. 


Bucuria adevărată, bucuria rezultată din darul oferit de Dumnezeu este certitudinea 
faptului că, jertfind totul, Dumnezeu mă ascultă, pentru că, jertfa noastră pentru o 
idee izvorăşte dintr-un anume ataşament, dintr-o consumare a fiinţei noastre 
interioare în vederea împlinirii ei, dar, ataşament şi consumare ce produc bucuria 
dezlipirii de lucrurile care poartă în inima lor duhul morţii şi care năruie sufletul. 


Dăruind totul, jertfind totul, pot cu adevărat să preţuiesc darul lui Dumnezeu, 
deschid porțile milostivirii lui Dumnezeu spre mine şi, mă bucur, pentru că nu 
pierd nimic, ci, dimpotrivă, primesc. Dau tot ce am ca să mă primesc de la 
Dumnezeu pe mine însumi mai adevărat decât am fost până acum. 


Bucuria s-a născut şi, loachim şi Ana, părinţii ei, i-au pus numele Maria. Ea era 
Darul de la Dumnezeu şi bucuria cea adevărată care a fost închinată Domnului, Cel 
Care le-a dăruit-o. Și, Dumnezeu, primind-o, a dăruit-o lumii întregi, ca lumea 
întreagă - nu doar doi părinţi, loachim şi Ana - să se bucure cu adevărat. De unde 
ştim acest lucru? Din aceea că, bucuria, întotdeauna naşte bucurie, ba chiar o 
bucurie şi mai mare. ŞI, Fecioara Mania, cea plină de dar, a născut întru bucurie, nu 
din sânge, nici din poftă trupească, nici din poftă bărbătească, ci de la Dumnezeu 
(|n. 1, 13), din darul lui Dumnezeu, pe Fiul Tatălui Celui fără de început, cu 
obârşia în Izvorul bucuriei depline şi absolute, Sfânta Treime, în Care Tatăl Se 
bucură de Fiul, iar, Fiul se bucură de Tatăl cu o bucurie sporită, bucuria Lor 
împlinindu-se în Duhul Sfânt, Cel purces din Tatăl, aşa încât, Duhul participă la 
bucuria Tatălui de Fiul, întrucât purcede de la Tatăl, şi participă la bucuria Fiului 
de Tatăl şi prin aceasta străluceşte din Fiul. 


Din acest motiv, Biserica, Trupul Lui Hristos, înalță pe Maica Domnului, (cu 
adevărat, Maică a Bucuriei, n.n.), atribuindu-i o venerare fără margini şi, 
adresându-i-se întocmai cu cuvintele îngerului: Bucură-te ceea ce eşti plină de dar! 
(Lc. 1, 28), pentru că nimeni din cei de pe pământ nu s-a umplut de dar şi nu a 
făcut darul lui Dumnezeu atât de roditor în propria-i persoană încât să nască pe 
Cuvântul. 


Din această venerare a Maicii şi Fecioarei, care este mai cinstită decât Heruvimii şi 
mai mărită, fără de asemănare decât Serafimii, face parte şi bucuria pe care ne-o 
mijloceşte Postul Adormirii Maicii Domnului. Spun, bucuria pe care ne-o 
mijloceşte postul, deoarece, rupţi de puţinele şi cu totul inconsistentele plăceri pe 
care ni le poate oferi şi cu care ne poate tenta lumea, ne bucurăm să putem oferi 
puţinul nostru efort, puţina noastră osteneală, puţin din timpul şi din atenţia 
noastră, celei închinate întru totul Dumnezeului Celui veşnic şi care, pentru a 
rămâne în permanenţă pentru noi pricină a bucuriei, nici chiar întru Adormire 
lumea nu a părăsit. 


Mai mult decât atât, Postul Adormirii Maicii Domnului ne izbăveşte de tristeţea 
rezultată din faptul că, ni se pare că prin post ni se ia ceva sau suntem privaţi de 
ceva sau, cineva ne obligă să renunțăm la ceva împotriva voinţei noastre şi, tocmai 
de aceea, ne mijloceşte bucuria de a dărui noi, de bună-voie, din ale noastre, ca să 
ne primim, cum arătam mai sus, pe noi înşine, mai adevăraţi. 


În plus, noi mai dobândim bucurie şi prin faptul că, postul, asceza, cultivă arta de a 
contempla frumuseţea, iar, în slujba funerară, plângerea stării de descompunere se 
amestecă cu bucuria unei restaurări totale a frumuseţii în Sfânta Fecioară, pe care, 
împreună cu oştile celor fără de trup, o cinstim, o fericim şi o slăvim în veci. 


Pr. Constantin Avram - Fecioara Maria - rod al rugăciunilor părinţilor săi 
evlavioşi, Ioachim şi Ana, şi împlinitoare a rugăciunilor credincioşilor 


Pr. Constantin Avram, Parohia Glâmboaca 


Cu ajutorul lui Dumnezeu şi a Maicii Sale, iată-ne ajunşi în postul de la finalul 
verii, postul Adormirii Maicii Domnului. Acest post are un parfum deosebit, 
deoarece aduce cu el slujbele de seară, în care cântăm paraclisul Maicii Domnului 
şi îi aducem cântări de laudă şi de prea mărire. 


Este un timp al pelerinajelor şi îmi aduc aminte de când eram la Cluj la facultate, 
cum plecau oamenii simplii din satele „apropiate” mănăstirii Nicula, să se închine 
sărbătorii Adormirii Maicii Domnului, la mănăstirea Nicula. Şi mergeau aceşti 
oameni pe jos timp de 2 - 3 zile, câte 30 - 40 de km, fără a ţine cont de oboseală şi 
se aduceau pe ei înşişi jetfă Preasfintei Născătoare, care face minuni mari cu cei ce 
se roagă ei cu credinţă. 


Insă trebuie să ştim că părinţii Fecioarei Maria au fost oameni cu viaţă aleasă şi 
plăcută lui Dumnezeu. 


Domnul şi Dumnezeul nostru, vrând să-Şi gătească Luişi biserică însuflețită şi casă 
sfântă pentru sălăşluirea Lui, a trimis pe îngerul Său la drepţi Ioachim şi Ana - 
căci din aceştia avea să se nască Maica Sa după trup - şi a arătat mai dinainte că va 
zămisli cea stearpă şi cea care nu avea copii, pentru ca să adeverească zămislirea 
Lui din Sfânta Fecioară. Astfel, Sfânta Fecioară Maria a fost zămislită din 
făgăduinţă, dar din unire şi din sămânță bărbătească. Numai Domnul nostru lisus 
Hristos a fost zămislit fără unire şi fără sămânță bărbătească şi S-a născut din 
Sfânta Fecioară Maria mai presus de înţelegere, aşa cum numai EI ştie; fiind 
Dumnezeu desăvârşit a luat trup desăvârşit, aşa precum şi la început a făcut şi a 
plăsmuit firea omenească. 


Drepţilor Ioachim şi Ana îngerul le-a binevestit sfânta zămislire a Preacuratei 
Născătoare de Dumnezeu. Dumnezeu, Cel ce a făcut lumea din nimic, a prefăcut în 
fapte aceste cuvinte; a trezit pântecele cel sterp spre rodire şi a făcut în chip 
minunat maică născătoare de copii pe aceea ce îmbătrânise fără să nască. 
Dumnezeu a dat acest rod vrednic de ruga drepţilor Ioachim şi Ana, din care avea 
să vină însuşi Dumnezeu în trup spre naşterea din nou a lumii. Dumnezeu a 
binevoit ca aceşti înţelepţi părinți să nască pe Fecioara, pe cea hotărâtă mai înainte 
de veac, pe cea aleasă din toate neamurile să fie Născătoare de Dumnezeu pentru 
mântuirea oamenilor. 


În zilele noastre sunt multe familii care îşi doresc un copil dar nu-l pot avea. 
Drama acelor persoane o trăiau şi părinţii Ioachim şi Ana. Spre deosebire de unele 
familii ale zilelor noastre care se aseamănă într-adevăr cu părinţii loachim şi Ana, 
multe dintre familu nu pot avea copii din cauza anumitor păcate: avorturi, 
contracepţie, desfrânare, etc. Păi cum să te mai asculte Dumnezeu şi să-ţi dea un 
copil, dacă atunci când ţi l-a dat nu l-ai primit şi l-ai aruncat? 


Sfântul loan Gură de Aur condamnă pe desfrânaţi nu numai pentru păcatul acesta 
în sine, ci şi pentru urmările lui, printre care cea mai gravă este situaţia copiilor ce 
sunt zămisliţi în urma unor asemenea împreunări nelegiuite. În cele mai multe 
cazuri aceşti copii sunt ucişi încă fiind în pântecele mamei lor, ucidere pe care el 
nici nu o poate califica din cauza gravităţii faptului. „De ce semeni - întreabă el - 
acolo unde țarina e pregătită să strice rodul, unde sunt multe doctorii de stârpire şi 
unde, de multe ori, copilul este omorât mai înainte de naştere? Iată, deci, că şi pe 
acea desfrânată n-ai lăsat-o să rămână numai desfrânată, ci ai făcut-o şi ucigătoare 
de om, ai făcut-o criminală. Ai văzut cum din beție izvorăşte desfrânarea, cum apoi 
din desfrânare iese prea desfrânarea, iar din prea desfrânare omorul? - ba chiar mai 
mult şi decât omorul, căci nu am nici cuvinte îndeajuns de a numi asemenea faptă 
criminală, de vreme ce nu numai că pe copilul născut îl omoară, ci împiedică chiar 
de a se naşte." 


După cum s-a văzut, zămislirea nu este numai lucrarea omului, ci mai ales lucrarea 
lui Dumnezeu, Care a pus în actul împreunării dintre bărbat şi femeie legea 
înmulțirii oamenilor, şi a lăsat aceasta ca binecuvântare din partea Lui, şi nu ca 
blestem. Mai mult decât atât, femeia a primit de la Dumnezeu această îndatorire 
care-i asigură chiar mântuirea, (cf. | Tim 2, 15). De aceea, intrigat de cele ce se 
petrec, Sfântul Ioan, întreabă: „Deci de ce îţi baţi joc de darul Lui Dumnezeu şi te 
împotriveşti legilor Lui şi ceea ce este blestem tu o urmezi ca pe o binecuvântare? 
De ce apoi transformi magazia naşterii în magazie de omor, şi pe femeie, care este 
dată spre naşterea de copii, tu o pregăteşti pentru omor?" 


Femeia însă nu este singură responsabilă de ucidere, ci împreună cu ea este şi 
bărbatul care s-a împreunat cu ea, şi nu numai acela, ci şi toţi desfrânaţii, fiindcă 
din cauza lor, pentru a le face lor pe plac, ucide femeia desfrânată. Sfântul loan 
zice: „Fiindcă, pentru a fi plăcută şi dorită de amanți, şi pentru a atrage la sine mai 
mult aur, ea nu se dă în lături de a face şi aceasta, grămădind prin asemenea fapt, 
un foc mare asupra capului tău, căci dacă îndrăzneala este a ei, în acelaşi timp însă 
şi tu eşti cauza principală a îndrăznelu ei". 


Şi mai grav este însă faptul că nu numai desfrânatele recurg la astfel de practici 
ucigaşe, ci şi multe dintre femeile căsătorite, uneori la îndemnul sau cu acordul 
bărbaţilor lor. Acest lucru a introdus în familii indiferența faţă de aceste atât de 
mari grozăvii ŞI, odată cu acestea, nenumărate alte fapte de încălcare a vou lui 
Dumnezeu, ce duc în final la destrămarea familiilor. 


Arătând toată grozăvia uciderii de prunci, Sfântul loan spune: „Dar cu toate 
acestea, după o asemenea purtare necuviincioasă, după omoruri şi după idolatrii, 
totuşi lucrul acesta pare indiferent multora, ba chiar şi multor bărbaţi care-şi au 
femeile lor, de unde apoi şi rezultă cele mai mari rele. Căci şi aici de multe ori se 
pun în mişcare fel de fel de doctorii pentru stârpire, doctorii pregătite nu pentru 
pântecele desfrânatei, ci pentru al femeii nedreptăţite; şi aici se întind fel de fel de 
curse, invocarea sufletelor celor morţi, invocarea demonilor, certuri zilnice, lupte 
înverşunate şi multe de acest fel." 


Iar acum vin şi mă aplec asupra celor care îşi doresc aşa mult un copil şi nu-l pot 
avea. Vedem cum drepţii Ioachim şi Ana se pleacă la rugăciune pentru a dobândi 
un copil şi au credinţa că Dumnezeu, într-o bună zi, le va împlini cererea. Aşa ar 
trebui să facem şi noi ! Să ne aplecăm cu credinţă la rugăciune şi să-l cerem lui 
Dumnezeu să ne trimită ceea ce ne dorim mai mult, adică un copil. Şi dacă vom 
avea inima grea de păcate ca avort, desfrânare şi alte păcate, acest post este un 
moment potrivit pentru a ne plânge aceste păcate, pentru a ne spovedi şi curăţi de 
ele şi pentru a posti zilele acestea de post. Nu mai este timp de pierdut, pentru că 
cel rău stă şi ne aşteaptă pentru a ne prinde sufletele. Să nu uităm că Hristos nu are 
pe nimeni de pierdut, aşa cum spunea părintele Arsenie Boca. Hristos ne vrea la EI, 
dar noi nu vrem să ne ducem cu El. 


Să urmăm exemplul părinților loachim şi Ana şi să ne naştem copiii, să ne creştem 
Copiii, căci prin aceste cruci pe care le purtăm ca părinţi, noi ne vom mântui. lar 
prin rugăciunile noastre ca părinți putem să ne mântuim şi copiii de orice cursă a 
satanei. 


Biserica le acordă acestor părinţi sfinți o deosebită cinste, deoarece dacă nici o 
slujbă nu se încheie fără a pomeni pe Maica Domnului, tot aşa nici o slujbă nu se 
încheie fără a pomeni de «dumnezeieştii părinți loachim şi Ana». 


Părinţii cei drepţi loachim şi Ana ne dau câte un exemplu pentru multe păcate. 
Astfel ei au fost curaţi, aşa să fim şi noi. Nu au fost criminali sau desfrânaţi, să nu 
fim nici noi. S-au rugat lui Dumnezeu cu credință pentru a dobândi copii, să ne 
rugăm şi noi cu credinţă când vrem să dobândim un lucru. 


lar Dumnezeu va răspunde şi ne va ajuta, aşa cum face de fiecare dată cu noi, în 
fiecare zi, dar noi suntem prea ocupați să vedem toate aceste mici minuni ale lui 
Dumnezeu! Să ne deschidem ochii şi inima spre Dumnezeu şi să cerem numai 
lucruri folositoare, pentru ca aceste lucruri să ne mântuiască! 


Pr. lon Filimonescu - Locul şi rolul Maicii Domnului în planul mântuirii. 
Mărturii din Vechiul Testament, Noul Testament şi Sfânta Tradiţie 


Pr. lon Filimonescu, 
Parohia Mârsa 


Maica Domnului ocupă un loc cu totul aparte în pietatea credincioşilor ortodocşi 
români. Adeseori, ca o scurtă invocare, dar şi ca o scurtă formă de prea cinstire a 
Maicii Domnului, se aud rostindu-se cuvintele: „Doamne, Maica Domnului!” 
sau: „Dumnezeu şi Măicuţa Domnului!”, ambele expresii fiind însoţite îndeobşte şi 
de semnul Sfintei Cruci. 


Și într-un caz şi în celălalt se observă o asociere doctrinară corectă a apelativului 
„Doamne”, referitor la Domnul nostru lisus Hristos, şi Sfânta Sa Maică, ori între 
numele lui Dumnezeu ca Sfânta Treime şi Maica Domnului cu forma diminutivului 
binecunoscut, „Măicuţa”. 


Analiza atentă a acestor două moduri de invocare a Maicii Domnului arată o 
puternică manifestare afectivă a credinciosului, fie că se exprimă un sentiment de 
surpriză, de compasiune ori de speranţă, fie că se intenționează - cum este şi corect 
- solicitarea ajutorului suprafiresc, prin rugăciune, la un moment de cumpăna 
sufletească. 


Fără a intra însă în detaliile unei astfel de analize, remarcăm acest semn deosebit 
de pietate al credincioşilor români ortodocşi față de Maica Domnului. 


Totuşi, este necesar să urmărim în continuare care sunt motivele şi temeiurile 
ortodoxe pentru prea cinstirea Maicii Domnului. 


1. Maica Domnului în iconomia mântuirii neamului omenesc 
In Sfânta Scriptură avem două modalităţi de prezentare a Maicii Domnului: în 
Vechiul Testament Maica Domnului apare prefigurativ. 


În Vechiul Testament se face menţiune despre femei care au avut o însemnătate 
specială în istoria mântuirii până la venirea lui Mesia. Astfel, 
=> Eva primea făgăduinţa izbânzii asupra diavolului ispititor metamorfozat în 
şarpe (Facere 3, 15); 
= Sarra devenea maica unui popor nou, a poporului ales şi chiar a mai multor 
popoare (Facerea 17, 15-16); 


= Rebeca şi Rahila modele de mame devotate şi soții credincioase, harnice şi 
ospitaliere, şi-au sprijinit fiii lor şi i-au întărit cu sfatul lor (Facerea 27, 5- 
17 şi 42-45; 35, 16-18); 

> Iaela (Judecători 4, 17-22) şi Rut (Rut 4, 13-22), 

—> Ana (mama lui Samuel (1 Regi 1, 10-11 şi 27-28) şi Estera (Estera, 5, 1-7, 
3—6) au arătat evlavie deosebită, iubire nețărmurită pentru poporul ales şi 
pentru lucrarea lui Dumnezeu în lume. 


Spre deosebire de celelalte femei menţionate în Vechiul şi în Noul Testament, 
numai Maica Domnului a fost obiectul unor profeţii. 


= Isaia a prezis că Fecioara va naşte pe Mântuitorul în chip minunat, ca un 
mare semn dumnezeiesc de izbăvire a poporului ales şi de mântuire a lumii: 
„Pentru aceasta Domnul meu vă va da un semn: lată Fecioara va lua în 
pântece şi va naşte fiu şi vor chema numele lui Emanuel ” (Isaia 7, 14). 

= Ezechiel a profeţit despre Maica Domnului ca Pururea Fecioară în viziunea 
sa despre noul templu al lui Dumnezeu, simbolizând-o printr-o poartă 
tainică a Dumnezeului lui Israel. „Și mi-a zis Domnul: „Poarta aceasta va 
fi închisă, nu se va deschide şi nici un om nu va intra pe ea, căci Domnul 
Dumnezeul lui Israel a intrat pe ea. De aceea va fi închisă ” (Ezechiel 44, 2). 

= Ieremia închipuie tot Israelul într-o fecioară care se întoarce la Domnul şi 
Stăpânul ei pentru ascultare, ca să devină „Locaş al dreptăţii şi munte 
sfânt” binecuvântat de Dumnezeu (Ieremia 31, 21-23). 

= Psalmistul o descrie pe Sfânta Fecioară ca pe o Împărăteasă ce şade de-a 
dreapta lui Dumnezeu: „Stat-a împărăteasa de-a dreapta Ta, îmbrăcată în 
haină aurită şi prea înfrumusețată” (Psalm 44, 11). Dar tot Maica 
Domnului este preînchipuită aici şi ca Fiica Împăratului Dumnezeu, 
împodobită şi urmată de fecioare, cu alai: „Toată slava fiicei Împăratului 
este înăuntru, îmbrăcată cu ţesături de aur şi prea înfrumuseţată. Aducese- 
vor Împăratului fecioară în urma ei, prietenele ei se vor aduce ţie” (Ps. 45, 
15-16). Fără îndoială că aceste fecioare însoțitoare sunt nenumăratele 
fecioare mucenițe, care au urmat în smerenie şi sfinţenie jertfelnicia Maicii 
Domnului, tot aşa cum femeile mironosițe au însoţit-o în momentele grele 
ale Patimii şi îngropării Domnului nostru lisus Hristos. 


De asemenea, dreptul Simeon a prezis suferinţa Maicii Domnului zicându-l, după 
ce a binecuvântat pe Pruncul lisus: „lată, Acesta este pus spre căderea şi spre 
ridicarea multora din Israel şi spre semn de contrazicere ca să se descopere 


gândurile din multe inimi. Şi prin însuşi sufletul tău va trece sabie” (Luca 2, 34- 
35). 


În Noul Testament, Maica Domnului apare direct sau deplin revelată şi este mereu 
alături de Mântuitorul Hristos, suferind dimpreună cu EI, ca mamă, chinurile 
Golgotei şi bucurându-se de Învierea din morţi, ca şi de Înălţarea la cer. Apoi, după 
Înălţare, Ea devine cu predilecție centrul atenției fireşti a Sfinților Apostoli faţă de 
Maica dumnezeiescului lor Învățător şi Domn. Dintre Sfinţii Apostoli Sfântul Ioan 
Evanghelistul, ca ucenic iubit al Mântuitorului şi căruia Fiul lui Dumnezeu I-a 
încredințat grija pentru Maica Domnului încă dinaintea morții pe cruce, a cinstit-o 
ca pe o Mamă a sa şi a Bisericii întemeiate la Cincizecime. 


De altfel, Biserica primară s-a constituit în momentul opririi Sfântului Duh peste 
Apostolii adunaţi în jurul Maicii Domnului (Fapte 1, 14 şi 2, 1-3). 


Mai presus de cinstirea omenească faţă de Maica Domnului, adusă prin cuvintele 
profeților amintite aici, este însă cinstirea dumnezeiască adusă ei în chip minunat. 
Astfel, înainte de momentul extraordinar al Întrupării Cuvântului lui Dumnezeu, 
Sfânta Fecioară a fost vestită de Dumnezeu prin înger că a fost aleasă pentru a 
naşte pe Însuşi Cuvântul lui Dumnezeu, cum arată Sfântul Evanghelist Luca. 


Îngerul Gavril a fost trimis de la Dumnezeu către o fecioară din casa lui David, al 
cărei nume era Mania: „Şi intrând îngerul la ea, a zis: Bucură-te, cea plină de dar, 
Domnul este cu tine. Binecuvântată eşti tu între femei. lar ea văzându-l s-a tulburat 
de cuvântul lui şi cugetă în sine: Ce va fi însemnând urarea aceasta? ŞI îngerul a 
zis: Nu te teme Marie, căci ai aflat har la Dumnezeu. Și iată, vei lua în pântece şi 
vei naşte fiu şi vei chema numele lui lisus. Acesta va fi mare şi Fiul Celui Preaînalt 
se va chema şi Domnul Dumnezeu îi va da Lui tronul lui David, tatăl Său, şi va 
împărăți peste casa lui Iacov în veci şi împărăţia Lui nu va avea sfârşit. Şi a zis 
Maria către înger: Cum va fi aceasta, de vreme ce eu nu ştiu de bărbat? Şi 
răspunzând, îngerul I-a zis: Duhul Sfânt se va pogori peste tine şi puterea Celui 
Preaînalt te va umbri; pentru aceea şi Sfântul Care se va naşte din tine, Fiul lui 
Dumnezeu se va chema” (Luca 1, 28—35). 


Naşterea Mântuitorului Hristos din Sfânta Sa Maică a fost însemnată în chip 
minunat cu evenimente cereşti şi pământeşti: apariţia unei stele mari pe cer (Matei 
2, 1-11), călăuzitoare pentru magii care au venit să se închine Pruncului lisus; un 
înger al lui Dumnezeu a vestit păstorilor că „vi s-a născut azi Mântuitor, Care este 
Hristos Domnul, în cetatea lui David” (Luca 2, 11); alți îngeri, „mulțime de oaste 
cerească”, lăudau pe Dumnezeu şi ziceau: „Slavă întru cei de sus lui Dumnezeu şi 


pe pământ pace, între oameni bunăvoie” (Luca 2, 13-14). Pe aceste lucruri 
minunate, ca şi pe altele în legătură cu Naşterea Mântuitorului şi copilăria Lui - 
arată Sfântul Evanghelist Luca - Maica Domnului le păstra în inima ei (Luca 2, 19 
şi 51), întrucât ştia că ele sunt cu totul mai presus de ceea ce poate cugeta mintea 
omenească, şi că sunt lucrări dumnezeieşti. 


Aşadar, Maica Domnului are un loc deosebit în istoria mântuirii neamului omenesc 
pentru că ea este noua Evă curățită de păcatul neascultării prin ascultarea de 
Dumnezeu la Întruparea Mântuitorului, este Mama Fiului lui Dumnezeu Întrupat 
(Emanuel); iar întrucât Biserica este numită Trup al lui Hristos, popor nou de 
credincioşi etc., Maica Domnului este şi Maică a Bisericii, a tuturor celor renăscuţi 
prin Hristos, prin Sfânta Taină a Botezului. 


2. Prea cinstirea Maicii Domnului în Biserica Ortodoxă 

Biserica Ortodoxă învaţă că numai lui Dumnezeu în Treime: Tatăl, Fiul şi Sfântul 
Duh, 1 se cuvine adorare sau închinare, dar ca Maicii Domnului, sfinților îngeri, 
sfinților, sfintelor moaşte, sfintelor icoane şi Sfintei Cruci se cuvine să dăm 
cinstirea potrivită. 


Intrucât Maica Domnului este cea dintâi dintre sfinţi, ei 1 se acordă „prea cinstire”, 
supravenerare. Sfinților li se acordă numai „cinstire” sau venerarea. 


În Noul Testament Maica Domnului a fost prea cinstită de Elisabeta, mama 
Sfântului loan Botezătorul, care „s-a umplut de Duhul Sfânt” şi a zis: 
„Binecuvântată eşti tu între femei şi binecuvântat este rodul pântecelui tău. Şi de 
unde mie aceasta, ca să vină la mine Maica Domnului meu?” (Luca 1, 41-42). 
Apoi, după salutarea Elisabetei, însăşi Prea Sfânta Fecioară a mărturisit, ca într-o 
profeție, că pe ea „o vor ferici toate neamurile” (Luca 1, 48). 


Însă cel mai puternic argument pentru prea cinstirea Maicii Domnului în Biserica 
Ortodoxă îl constituie respectul dat de Însuşi Mântuitorul propriei Mame în timpul 
copilăriei şi adolescenţei, apoi în decursul lucrării Sale publice când, la rugămintea 
ei, a făcut minunea din Cana Galileii, sau când a încredinţat-o ucenicului prea iubit 
în ultimele clipe ale vieţii Sale pământeşti, zicând: „Femeie, iată fiul tău! Apoi 
când a zis ucenicului: „lată mama ta!” (loan 19, 26). Şi, ne spune Sfânta Scriptură, 
„din ceasul acela ucenicul a luat-o la sine” (loan 19, 27). 


De aici, din faptul că abia înainte de a-şi sfârşi viața pământească pe Cruce, 
Mântuitorul a încredinţat pe Sfânta Fecioară ucenicului în care avea cea mai mare 
încredere şi care-L însoţise până în ultima clipă fără ezitare, desprindem concluzia 


firească şi clară, că Maica Domnului s-a aflat până în acel moment în grija 
deosebită a Fiului. Căci dacă lisus ar fi avut alţi fraţi - cum greşit interpretează unii 
credincioşi anumite pasaje din Noul Testament ce rost ar fi avut ca Mântuitorul să 
încredinţeze pe Mama lui, „cu limbă de moarte” sau ca un legământ de neschimbat, 
ucenicului prea iubit, iar acesta din urmă să se îngrijească de ea ca la propria 
mamă? Căci se spune fără echivoc, chiar de Sfântul Evanghelist loan, căruia 1 se 
face această încredințare, că „din ceasul acela ucenicul a luat-o la sine” (loan 19, 
27). lar această mărturie, aparent simplă este covârşitoare! 


Sfinţi Apostol au cinstit în chip deosebit pe Maica Domnului. La fel au făcut şi 
urmaşii lor, episcopii, preoţii şi diaconii de totdeauna ai Bisericii Ortodoxe, fiind 
pilda centru credincioşii lor. 


Iar când, prin formule eretice subtile s-a încercat să se altereze doctrina ortodoxă 
despre Întruparea Fiului lui Dumnezeu şi despre adevărata prea cinstire ce se 
cuvine Maicii Domnului, episcopii Sinodului Ecumenic de la Efes (431) au definit 
atât dogma histologică împotriva lui Nestorie cât şi atributul de „Născătore de 
Dumnezeu” pentru Maica Domnului. De la mijlocul secolului al IV-lea înainte, în 
Biserica Ortodoxă, aşadar, s-a menţinut neschimbată învăţătura că Maica 
Domnului a născut cu trup omenesc real pe Fiul lui Dumnezeu cel născut din Tatăl 
înainte de toţi vecii, cum se stabilise deja la Sinodul I Ecumenic (Niceea, 325) şi 
cum se mărturisea în Simbolul de credinţă. Sinodul de la Efes a întărit şi el cu 
detalii, învățătura ortodoxă despre Născătorea de Dumnezeu. Mai târziu, Sinodul al 
VII-lea Ecumenic (Niceea, 787) a reafirmat această învățătură, împreună cu 
învăţătura ortodoxă despre cinstirea sfintelor icoane, a sfintelor moaşte şi semnului 
Sfintei Cruci, neabătându-se de la aceeaşi învățătură apostolică neîntreruptă. 


Prea cinstirea Maicii Domnului în Biserica Ortodoxă se face în diverse chipuri, pe 
care le vom arăta de aici înainte, şi anume: invocarea ei în rugăciune. Invocarea 
Maicii Domnului în rugăciune se face atât în cadrul cultului public: cele şapte 
laude, Sfintele Taine, ierurgii şi acatiste, cât şi în spaţiul mai limitat al rugăciunii 
personale sau particulare. La cultul public, în ecteniui se găseşte întotdeauna o 
cerere specială pentru invocarea Maicii Domnului, la care poporul (cântăreţul) 
răspunde: „Prea Sfântă Născătoare de Dumnezeu, miluieşte-ne pre noi!”. Se cere, 
astfel, ca Maica Domnului să se milostivească de credincioşi şi să mijlocească pe 
lângă Fiul ei şi Dumnezeu, Domnul nostru lisus Hristos, pentru dobândirea a tot 
ce este necesar pentru mântuire. 


La Sfânta Liturghie se cântă întotdeauna Axionul, cântarea de după sfințirea 
Darurilor, în cinstea Prea Curatei Fecioare Maria, Maica Domnului. In fine, 


Acatistul Bunei Vestiri este atât de mult îndrăgit de credincioşii ortodocşi încât 
mulți îl pot spune pe de rost. El face uneori legătura între cultul public şi 
rugăciunea particulară, în care Maica Domnului este invocată pentru ajutor şi folos 
sufletesc individual. Maica Domnului este invocată în rugăciunea particulară a 
credinciosului ortodox fie în rugăciuni mai lungi, fie în formule de pietate şi 
închinare. Aici credinciosul poate să recurgă la rugăciunile binecunoscute din 
cultul public al Bisericii Ortodoxe sau să improvizeze după trebuinţele sale, dar 
punând mai presus de toate cele către mântuire. 


Zugrăvirea chipului ei în icoane murale sau pe lemn sau zidirea de biserici în 
cinstea şi spre pomenirea Maicii Domnului, puse sub ocrotirea ei şi purtând numele 
ei sau având ca hramuri diferite sărbători ale ei, etc. Zugrăvirea chipului Maicii 
Domnului este foarte frecventă în Biserica Ortodoxă. Dar această zugrăvire are 
ceva specific. Astfel zugrăvirea chipului Maicii Domnului în Biserica Ortodoxă 
păstrează cu sfinţenie limitele bidimensionalităţii: lungime şi lățime, dar nu 
adâncime. Vârsta Sfintei Fecioare în icoane este vârsta maturității materne. În 
braţe, Maica Domnului ţine pe Pruncul-Dumnezeu. De regulă, în icoanele 
împărăteşti, Maica Domnului apare numai în această imagine, de „Împărăteasă- 
Maică”. Bisenica Ortodoxă ţine cu stricteţe regulile erminiilor bizantine, 
introducându-se doar ici şi colo unele detalii de vestimentaţie locale sau naţionale. 
Chiar şi atunci când nu este reprezentată pictural cu Pruncul în braţe, Maica 
Domnului este întotdeauna aproape de Mântuitorul Hristos, ca în icoanele 
reprezentând nunta din Cana Galileii, diverse alte ocazii din istoria sfântă, 
Răstignirea, Punerea în Mormânt, Înălţarea la Cer, Deisis etc. Astfel, Maica 
Domnului inspiră pietate şi curăție. Ca răspuns, ea primeşte prea cinstirea 
credincioşilor care o privesc. 


Ținerea sărbătorilor rânduite de Sfânta Biserică în cinstea Maicii Domnului. 
inerea sărbătorilor rânduite în cinstea Maicii Domnului constituie una din formele 
prin care credincioşii Bisericii Ortodoxe au arătat devoțiunea lor specială faţă de 
Mama Domnului nostru lisus Hristos. 


Cele trei mari sărbători, Naşterea Maicii Domnului (8 septembrie), Buna Vestire 
(la 25 martie) şi Adormirea Maicii Domnului (la 15 august), sunt ţinute prin 
participarea la Sfânta Liturghie şi prin fapte creştineşti, cea din urmă prilejuind 
chiar pelerinaje la unele din marile mănăstiri în Biserica Ortodoxă Română. 


Atribuirea numelui Maicii Domnului, Maria, nou-născutelor din familiile creştine 
ortodoxe. Atribuirea numelui de Mana, numele „Maicii Domnului”, fucelor din 
familiile credincioşilor ortodocşi este atât de frecventă încât, probabil, acest nume 


este cel mai des întâlnit la credincioasele ortodoxe. Astfel, însăşi onomastica 
ortodoxă devine un mijloc de prea cinstire a Maicii Domnului, devine o formă 
concretă şi în acelaşi timp atentă, respectuoasă, de supravenerare a celei dintâi 
dintre sfinţii Bisericii Ortodoxe. 


Poezii de o rară sensibilitate religioasă şi de o puternică vibraţie sufletească 
alcătuite în cinstea Maicii Domnului, sunt o dovadă autentică a evlaviei deosebite 
pentru Maica Domnului. Odată cu marele cântăreţ al poporului nostru - Mihai 
Eminescu - credincioşii ortodocşi se încredinţează şi ei mijlocirii divine a Maicii 
Domnului cu frumoasa rugă: 

"Ascultă a noastre plângeri/ 

Regină peste îngeri/ 

Din neguri te arată/ 

Lumină dulce, iară/ 

O, Maică Preacurată/ Şi pururea Fecioară, Marie" (Rugăciune). 


Prin până şi versul poeţilor români, lricul, epicul şi dramaticul îşi ating culmile lor 
de frumuseţe şi de mister. 


În loc de concluzii vom spune că prea cinstirea Maicii Domnului constituie în 
Biserica Ortodoxă un act cult. Ea nu înseamnă adorare - care se aduce numai lui 
Dumnezeu - ci o deosebită apropiere a credinciosului de Maica Domnului, prin 
rugăciune, pentru a dobândi de la Mântuitorul Hristos binefaceri în viaţa 
pământească şi petrecerea cu aleşii lui Dumnezeu în viaţa viitoare. 


În Sfânta Scriptură a Vechiului Testament găsim tipuri ale Maicii Domnului, 
prefigurări ale sfinţenie vieţii ei, dar şi profeţii cu privire la naşterea Mântuitorului 
din Prea Curatul ei Trup. 


Iar la Noul Testament se descriu acele momente din viaţa pământească a Sfintei 
Fecioare Maria care au avut o însemnătate deosebită pentru mântuirea lumii. De 
aceea s-au şi subliniat astfel de momente, care au rămas apoi în memoria Bisericii 
creştine şi au perpetuat prea cinstirea Maicii Domnului din timpurile apostolice şi 
până astăzi. 


Cu alte cuvinte, Biserica Ortodoxă nu a introdus o inovaţie în cultul ei atunci când, 
sub diverse forme, a recomandat credincioşilor ei să roage pe Maica Domnului să 
mijlocească la fiul ei şi Dumnezeul nostru pentru izbăvirea din primejdii, pentru 
îndreptarea celor rătăciți, pentru dobândirea a tot ce este necesar în viaţa 
pământească, şi a harului în vederea vieţii viitoare. 


Cultul Bisericii Ortodoxe dovedeşte cu prisosință o întemeiată preocupare a 
imonologilor de a da expresie celor mai înălțătoare simţăminte pe care credincioşii 
orotodcşi le-au nutrit şi le-au arătat faţă de Maica Domnului. Aceste simţăminte au 
fost îndreptăţite de nenumăratele minuni şi binefaceri pe care Maica Domnului le-a 
revărsat cu milostivire asupra poportului credincios: redobândirea păcii sufleteşti şi 
trupeşti, vindecării minunate, izbânda asupra ispitirilor diavoleşti. 


Prea cinstirea Maicii Domnului este în Ortodoxie o formă specială de a lăuda pe 
Dumnezeu prin sfinţii Lui. 


Ea se menţine în lhmitele indicate de Sfânta Tradiţie şi de Sfinţii Părinţi ai Bisericii 
Ortodoxe a Răsăritului, unde rugăciunea şi transfigurarea sunt mijloace de a ne 
apropia de Dumnezeu. 


Aşa o privesc credincioşii ortodocşi pe Născătoarea pe Dumnezeu şi pururea 
Fecioara Maria, "mândria creației întregi" prin care "Dumnezeu s-a făcut om şi 
omul a devenit Dumnezeu". 


Pr. Ilie Gusan - Cinstirea Maicii Domnului în Cântarea Acatistului Bunei- 
Vestiri 


Pr. Ilie Gusan, Parohia Tălmaciu ] 


Acatistul este slujba liturgică ortodoxă formată din 13 condace şi 12 icosuri prin 
care se rememorează istorico-dogmatic evenimente sfinte şi se cere intervenţia lui 
Dumnezeu şi a sfinţilor în viaţa credincioşilor. 


Numele de imn Acatist este relativ târziu, fund menţionat pentru prima dată în 
Tipiconul Bisericii Constantinopolitane tipărit în 1838. 


Acatistul Bunei-Vestiri este alcătuit din 12 strofe istorice şi alte 12 dogmatice şi 
sunt dedicate Maicii Domnului. Ţinta Acatistului este să dezvolte credinţa Bisericii 
despre persoana lui Hristos şi despre maternitatea feciorelnică a Mariei, căreia 1 se 
accentuează rolul tainic în mântuirea neamului omenesc. 


Ținând cont de conţinutul lor, primele 12 segmente aduc în discuţie evanghelia de 
la Bună-vestire până la evenimentul din temple la 12 ani apoi fuga în Egipt şi 
căderea idolilor. 


Primele strofe sunt rezumate ale evangheliilor de la Matei şi Luca, şi pun în 
perspective istoricitatea Fiului lui Dumnezeu, a lui lisus Hristos, adevărata icoană a 
omului. Ultimele strofe sunt menționări teologice ale marelui mister al întrupării 
Fiului lui Dumnezeu. Pe de altă parte imaginile Inmului Acatist sunt imagini ale 
prea măriri Fecioarei Maria. mama cea mai presus de mamă. 


Icosul 1. Descrie trimiterea Arhanghelului Gavriil care aduce fecioarei vestea că ea 
va fi maica lui Dumnezeu. Prin ea răsare bucuria; ea este chemarea lui Adam, ea 
este mântuirea lacrimilor Evei, ea poartă pe cel ce poartă toate, ea este steaua care 
arată soarele, ea este pântecele dumnezeieşti întrupări, prin ea prunc se face 
Făcătorul. 


Condacul 2 şi icosul 2 descrie dialogul dintre fecioara Maria şi Arhanghelul 
Gavriil. Fecioara ştiindu-se în curăţie se adresează Arhanghelului cu cuvintele 
„Cum este cu putinţă zămislire fără de sămânță”. Arhanghelul 1 se adresează cu 
frică numindu-o: începutul minunilor lui Hristos, scara cerească pe care s-a pogorât 
Dumnezeu, podul care trece la cer pe cei de pe pământ, minune mult slăvită, rană 
de mult plâns diavolilor. 


Condacul 3 şi Icosul 3 descrie minunea zămislirii în pântecele fecioarei şi dialogul 
dintre Fecioare Maria şi rudenia sa Elisabeta care o numeşte fecioara Maria; 
mlădița cea neveştejită, masa care poartă îndestularea milostivirii, tămâia 
rugăciunii cea bine primită, bunăvoirea lui Dumnezeu către noi cei muritori, 
îndrăznirea celor muritori către Dumnezeu. 


Condacul 4 descrie îndoiala şi tulburarea lui Iosif, iar Icosul 4 evenimentul naşterii 
şi vestea primită de la îngeri de păstori. Păstorii văzându-L pe pruncul lisus au 
lăudat-o pe fecioara numindu-o: maica mielului şi a Păstorului, staulul oilor, 
chinuirea vrăjmaşului, deschizătoarea uşilor Raiului, temelia cea tare a credinţei 


Condacul şi Icosul 5 descrie episodul cu arătarea stelei şi cu mergerea magilor. În 
Icosul 5 fecioara este numită maica stelei celei ne apuse, raza zilei celei de taină 
cea care ne-a mântuit din slujirea idolească cea care a stins închinăciunea la foc, 
cea care este veselia tuturor neamurilor. 


Condacul şi Icosul 6 descrie întoarcerea magilor şi fuga în Egipt, precum şi 
căderea idolilor. Fecioara este numită îndreptarea oamenilor, căderea demonilor, ea 
este cea care a zdrobit înşelăciunea, ea este stâlp de foc, ea este pământul 
făgăduinţei. Această cântare a 6 este o anamneză a evenimentelor petrecute în 
robia egipteană a poporului lui Israel. 


Condacul 7 descrie aducerea în templu a pruncului lisus şi întâlnirea cu dreptul 
Simeon. Icosul 7 ne arată descoperirea lui Hristos nouă oamenilor. Arătat-a făptura 
nouă, arătându-se Făcătorul nouă celor ce suntem făcuți de EI, răsărind din 
pântecele cel fără de sămânță şi păzindu-l întreg precum a fost. 


Aici Fecioara Maria este numită floarea nestricăciunii, pomul cel cu luminoasă 
roadă, îmblânzirea judecătorului, iertarea multor greşiți, haina celor goi de bună 
îndrăzneală către Dumnezeu. 


Condacul 8 şi Icosul 8 arată atributul de atotprezent al Mântuitorului „ Cu totul a 
fost întru cei de jos iar de cei de sus nu s-a despărțit” Icosul 8 o numeşte pe 
Fecioara Maria Încăperea lui Dumnezeu celui neîncăput, arătând prin aceasta că 
Dumnezeu nu poate fi cuprins de om cu mintea dar poate fi cuprins cu puterea 
credinţei. Ea este numită purtătoarea cea preasfântă a celui ce este pe Heruvimi, ea 
este sălaşul celui ce este pe serafimi, cheia împărăției lui Hristos, nădejdea 
bunătăților celor veşnice. 


Condacul 9 descrie mirarea Îngerilor care l-au văzut pe creatorul lor, adică pe 
Dumnezeu întrupat, care a petrecut cu oamenii. 

Icosul 9 aminteşte de disputele care au avut loc în timpul sinoadelor ecumenice, 
care au pecetluit pentru totdeauna atât învăţătura despre divinitatea lui Hristos cât 
şi dogma despre Fecioara Maria numind-o Născătoare de Dumnezeu. Pe nitorui cei 
mult grăitori îi vedem Născătoare de Dumnezeu că nu se pricep să spună în ce chip 
ai născut şi Fecioară ai rămas. Ea este numită sălaşul înţelepciunii, ea este corabia 
celor ce vor să se mântuiască. 


Condacul 10 descrie descoperirea lui Dumnezeu ca om, iar icosul 10 o descrie pe 
Fecioara Maria ca un zid tuturor fecioarelor şi nu numai ci şi a celor ce aleargă cu 
credinţă la ea. 


Condacul 1l este adresat direct Mântuitorului. Împărate Sfinte, de ţi-am aduce 
cântări şi psalmi întocmai ca nisipul nimic nu plinim cum se cuvine” ne arată 
necesitatea smereniei ş recunoaşterea neputinței noastre omeneşti. În Icosul 11 
Fecioara este descrisă ca o făclie care-i luminează pe cei ce sunt în întuneric. Este 
numită raza soarelui, fulger care luminează, baie care spală conştiinţa. 


Condacul 12 descoperă prin cântare venirea de bună voie a Fiului lui Dumnezeu în 
lume, iar icosul 12 ne-o arată pe Sfânta Fecioară ca stâlp al Bisericii, locaş a lui 
Dumnezeu, zid nebiruit şi mântuire a sufletelor noastre. 


În decursul anilor au fost alcătuite mai multe acatiste închinate Maicii Domnului 
dintre care amintim: 

=> Acatistul Maicii Domnului Bucuria tuturor celor necăjiţi, 

= Acatistul Naşterii Maicii Domnului, 

= Acatistul intrării în Biserică a Maicii Domnului; 

—> Acatistul Maicii Domnului sporitoarea hranei; 

=> Acatistul Adormirii Maici Domnului; 

=> Acatistul Acoperământului Maicii Domnului, 

=> Acatistul Maicii Domnului Pantanassa ( Împărăteasa tuturor, izbăvitoarea 

de cancer). 


lată pe scurt înţelesul şi cuprinsul Acatistului Bunei-Vestiri care nu este doar o 
rugăciune adresată Preasfintei Născătoare de Dumnezeu. Cântarea Acatist are un 
profund caracter catehetic, un bun mijloc de a ne cunoaşte istoria mântuirii noastre. 
Aşadar se cuvine să ne adresăm Preasfintei Fecioare care Întru naştere fecioria a 
păzit iar întru adormire lumea nu a părăsit ci se roagă pentru sufletele noastre ca şi 


noi să putem la momentul rânduit de Dumnezeu să ne bucurăm de bunătăţile 
Raiului. Amin. 


Pr. Dumitru Iridon - Sărbătorile Maicii Domnului din cursul anului bisericesc 
- popasuri de bucurie duhovnicească 


Pr. Dumitru Iridon, Parohia Racoviţa 


Ca şi la ceilalți sfinți, cinstirea Maicii Domnului în cultul public al Bisericii s-a 
manifestat, încă de la început, prin mai multe forme sau modalităţi de expresie, 
dintre care cea dintâi ca importanţă este instituirea de sărbători sau zile anumite din 
cursul anului bisericesc, consacrate pomenirii şi cinstirii ei deosebite. Gradul 
superior de cinstire acordată Maicii Domnului se vede şi din numărul mare al 
sărbătorilor închinate amintirii şi supravenerării ei. Pe când sfinţii ceilalți sunt, ca 
regulă generală, pomeniţi sau sărbătoriţi o singură dată pe an - şi anume în ziua 
morții lor - Sfânta Fecioară este sărbătorită, în chip special, de mai multe ori în 
cursul anului bisericesc, prin praznice care comemorează nu numai adormirea sau 
trecerea ei la cele veşnice, ci şi alte câteva momente importante din cursul vieţii, 
precum şi unele minuni săvârşite prin puterea ei, după mutarea din viaţa aceasta. 


= Naşterea Maicii Domnului, numită în popor şi Sântă Mărie mică, la 8 
septembrie 


Drepţii Ioachim şi Ana, bătrânii părinți a Maicii Domnului, s-au învrednicit prin 
dreptatea şi curăţia vieţii lor, să aducă pe lume pe Prea Sfânta Născătoare de 
Dumnezeu, aleasă de Mântuitorul lisus Hristos că să-L zămislească. Naşterea ei 
vesteşte deci venirea Mântuitorului Hristos pe pământ. 


Facere, 3,15: „„ Duşmănie voi pune între tine şi între femeie, între sămânţa ta şi 
sămânţa e; aceasta îţi va zdrobi capul, iar tu îi vei înţepa călcâiul .” Sunt cuvintele 
rostite de Dumnezeu la adresa şarpelui, îndată după căderea protopărinţilor noştri, 
Adam şi Eva, în păcat. Femeia care va zdrobi capul şarpelui ( diavolului ) va fi 
Maica Domnului, numită de Sfinții Părinţi „ Eva cea nouă ” iar „, sămânţa ei”, 
Mântuitorul lisus Hristos. 


Naşterea Maicii Domnului este una specială, ca urmare a multor rugăciuni fierbinţi 
adresate lui Dumnezeu de Drepţii Ioachim şi Ana, cereri care au fost ascultate de 
Dumnezeu şi răsplătite totodată. 


Sărbătorile Maicii Domnului sunt legate una de cealaltă. 


= Intrarea în Biserică a Maicii Domnului, se ţine la 21 noiembrie, în amintirea 
zilei în care, după tradiție, Sfinţi Ioachim şi Ana au adus pe fiica lor Maria, 


în vârstă de trei ani, la templu, unde ea va rămâne până la vârsta de 14 sau 
15 ani, ca una care, încă înainte de zămislire, fusese hărăzită Domnului, de 
către părinţii el. 


În acest fel s-a împlinit promisiunea făcută de Drepţii Ioachim şi Ana lui 
Dumnezeu , că Îi vor închina în biserică unicul lor copil. Cel care a primit prunca a 
fost tatăl Sfântului loan Botezătorul, arhiereul Zaharia. El a cunoscut că izbăvirea 
lui Israel s-a arătat, că prunca pe care 1-a încredinţat-o fericita Ana era Fecioara de 
care Isaia cu veacuri înainte a grăit că: „, va avea în pântece şi va naşte fiu şi va 
chema numele lui Emanuil .” ( Isaia 7,14) 


De aceea, marele preot, cuprins de o adâncă bucurie, a luat prunca în braţe, a 
binecuvântat pe Domnul şi a introdus-o în cele mai dinăuntru ale bisericii, în 
Sfânta Sfintelor, unde intră numai arhiereul singur, odată pe an. 


Predania Bisericii ne spune că Maica Domnului a rămas în biserica din Ierusalim 
până la plinirea vremii descoperirilor cereşti cele prea minunate, până când mai 
marele oştilor îngereşti a binevestit Fecioarei că prin adumbrirea Duhului Sfânt va 
naşte Prunc, Care să înnoiască lumea cea stricată prin păcat. 


Născătoarea de Dumnezeu s-a pregătit vreme de aproape 12 ani în umbra bisericii 
din Ierusalim, ca să fie „scară cerească” pe care S-a coborât la noi Domnul milelor. 
Viaţa ei în acei ani o putem cuprinde în aceste cuvinte: curăție, smerenie şi 
rugăciune. Dar aceste bunătăţi au fost ridicate în aşa grad de desăvârşire în sufletul 
Fecioarei, încât flacăra rugăciunii, mireasma curăţiei şi adâncul smereniei au 
coborât cerul pe pământ. Spre această mireasă şi floare neveşteţită a căutat 
Dumnezeu şi a venit la dânsa şi a îndumnezeit-o prin pogorârea Sa în trupul ei 
fecioresc, ca s-o facă Născătoare de Dumnezeu şi Maică a luminii. 


Iubitorul de oameni şi Milostivul Dumnezeu , văzând neamul omenesc chinuindu- 
se de diavolul, a binevoit să-l izbăvească din mâinile începătorului răutățlor. 
Pentru aceasta, Tatăl ceresc a hotărât să-L trimită în lume pe Unul-Născut Fiul Său, 
ca Acesta să ia trup omenesc, să sufere şi să moară pentru fiii neascultării, pentru 
că prin jertfa Cuvântului lui Dumnezeu oamenii să scape de blestemul şi moartea 
de demult şi să fie aduşi iarăşi la mărirea şi fericirea cea dintâi. 


De mii de ani, omenirea aştepta un Mântuitor. Dumnezeu le-a promis, încă din Rai, 
primilor oameni, profeţii L-au vestit, lumea suspina după EI. 


= Când a sosit „plinirea vremii”, milostivul Părinte a încredinţat taina şi 
începutul mântuirii oamenilor unui înger. Arhanghelul Gavriil a fost trimis 
să anunţe „bunele vestiri” (Bunavestire - 25 martie) Fecioarei Maria şi a 
salutat-o cu cuvintele : „, Bucură-te, ceea ce eşti plină de har, Domnul este cu 
tine.” ( Luca 1,28 ) 


Fecioara nu se grăbeşte să intre în vorbă cu îngerul, ca Eva cu şarpele, dar nu este 
nici neîncrezătoare faţă de vestea primită, asemenea lui Zaharia, ci îşi destăinuie 
starea şi hotărârea că este fecioară şi voieşte să rămână în curăţie toată viaţa. 
Atunci îngerul îi vesteşte mesajul încredinţat de Dumnezeu, voia şi planurile Sale 
de mântuire a neamului omenesc. Gavriil îi arată că în acest scop ,„, Duhul Sfânt se 
va pogori peste ea şi puterea Celui Preaînalt o va umbri, pentru aceea şi Sfântul 
care se va naşte din ea Fiul lui Dumnezeu se va chema” ( Luca 1,35 ). 


Încredinţată de minunea de a putea fi fecioară şi maică în acelaşi timp, Maria a 
primit zicând: „lată roaba Domnului. Fie mie după cuvântul tău! ” ( Luca 1,38 ). 
Din clipa aceea s-a zămislit în ogorul cel ales „sămânţa femeii ”, menită să 
zdrobească capul şarpelui. 


Prin înşelare, Eva a primit semnele suferinței şi ale morţii; prin bună vestire, 
Fecioara Mana a primit binecuvântarea cerească. Prin săvârşirea păcatului Eva se 
desparte de Dumnezeu; prin mesajul îngerului, Fecioara Maria se uneşte cu 
Dumnezeu. Eva a primit pecetea morţii, iar Fecioara Maria pecetea vieţii. Eva 
aduce blestemul, iar Fecioara Maria aduce binecuvântarea. 


Prin întruparea Sa, dumnezeiescul Mântuitor S-a făcut ceea ce nu a fost, adică om, 
dar a rămas pe deplin ceea ce a fost mai înainte, adică Dumnezeu. Asemenea şi 
Fecioara Maria a devenit ceea ce nu a fost, adică mamă, dar a rămas cu desăvârşire 
ceea ce a fost, adică Fecioară. 


De atunci şi până astăzi şi până la sfârşitul veacurilor, Biserica întreagă, neamul 
omenesc şi soborul îngeresc îi proclamă fecioria şi naşterea, închinându-i acatiste 
şi paraclise,rugăciuni de cerere şi de mulțumire, chemându-i numele prea curat în 
ajutor,cu recunoştinţă. 


În Fecioara Maria avem modelul cel mai frumos de viață omenească, idealul de 
desăvârşire morală. Am putea noi, oare, să rămânem reci şi indiferenți faţă de 
această Mireasă a Duhului Sfânt înaintea căreia un înger s-a plecat şi 1 s-a închinat? 
Niciodată! Noi cinstim ceea ce Însuşi Dumnezeu a cinstit. Când îi invocăm 
nunmele în rugăciune , când apelăm la ajutorul ei, când dedicăm Maicii Domnului 


anumite zile de peste an, noi nu facem decât să împlinim o profeție pe care prea 
curata a făcut-o când o rudă de-a ei , Elisabeta, a primit-o în casa sa: „, lată, de 
acum mă vor ferici toate neamurile. Că mi-a făcut mie mărire Cel puternic şi Sfânt 
este numele Lui.” ( Luca 1, 48-19 ). Profeţia s-a împlinit şi este vie. Încă din 
vremea Apostolilor, Maica lui lisus s-a bucurat de o dragoste specială şi un adânc 
respect. Cultul ei s-a dezvoltat în cursul secolelor ca un pom cu roade dulci din 
care s-au hrănit toţi drepteredincioşiu creştini. Sfinţii Părinți şi marii dascăli ai 
lumii au lăudat-o în scrierile lor, au apărat-o împotriva ereticilor hulitori de cele 
sfinte, multe biserici şi femei îi poartă numele. 

=> altă sărbătoare deosebit de importantă pentru creştinătate o avem în data de 

15 august când prăznuim Adormirea Maicii Domnului. 


Dumnezeu, cunoscându-i umilinţa şi nemăsurata dragoste, a rânduit ca, asemenea 
altor aleşi ai Vechiului şi Noului Testament, să fie înştiințată despre apropierea 
timpului trecerii la cele veşnice, trimițându-i pe Arhanghelul Gavril, care de mai 
multe ori a fost la Fecioara Maria , ca vestitor al cuvântului lui Dumnezeu. 


Din unele tradiții aflăm că Dumnezeu a învrednicit-o ca ea singură să-şi aleagă 
sfârşitul vieţii pământeşti, iar Maica Domnului a voit să moară asemenea tuturor 
oamenilor şi aceasta din trei motive: 

a) Din marea ei dragoste faţă de virtutea umilinţei. Din întreaga ei viaţă s-a putut 
vedea că deşi Dumnezeu a înălţat-o, ea a rămas smerită şi cu nici un preţ nu voia să 
apară deasupra celorlalte femei. 

b) A voit să adoarmă asemenea oamenilor din iubire faţă de dumnezeiescul ei Fiu, 
lisus Hristos, pentru că, urmând în viaţă pilda vieții Lui, şi sfârşitul a dorit să-i fie 
asemenea. 

c) Din marea ei iubire față de noi oamenii, ca să ne dea pildă de o moarte fericită, 
fără durere, în pace, putând-o şi noi chema ca ajutătoare. 


Sfânta Fecioară Maria nu a murit din cauza vreunei boli sau de bătrâneţe, ci a murit 
din marea dragoste şi dorul sfânt de a fi împreună cu Fiul ei. Pe deplin îmbărbătată 
de Providența divină, după înălțarea dumnezeiescului ei Fiu la cer, a rămas pe 
pământ pentru folosul Bisericii, deci pentru a fi în mijlocul primilor creştini şi a 
Sfinulor Apostoli, pe care îi întărea în propovăduirea Evangheliei Fiului ei 
dumnezeiesc. 


Tradiţia spune că atunci când trupul Maicii Domnului era pregătit să fie dus spre 
locul de veşnică odihnă, un necredincios care nu putea să vadă atâta cinstire adusă 
Sfintei Fecioare, a încercat să răstoarne sicriul, dar în acel moment, Arhanghelul 


Gavriil i-a tăiat mâinile. La sfatul apostolilor, acest om s-a căit, a mărturisit 
sfinţenia Maicii Domnului şi s-a tămăduit. 


După îngroparea Maicii Domnului a sosit din India şi Apostolul Toma, care, printr- 
o lucrare a lui Dumnezeu nu a fost de față odată cu ceilalți Apostoli. Dorind să 
vadă şi el cinstitul trup al Fecioarei, merge mai apoi cu Apostolii şi deschizând 
mormântul, constată că acesta era gol, în locul trupului răsăriseră trandafiri şi 
viorele care răspândeau o mireasmă duhovnicească de bun miros. 


Minunea cea dumnezeiască nu a rămas ascunsă, Dumnezeiescul său Fiu şi-a ridicat 
slăvita Sa Maică cu trupul la cer. Trupul ei cel prea curat era acela din care lisus 
Hristos Îşi luase hrana, iar braţul ei, scaunul care L-a ţinut pe Fiul Cel 
dumnezeiesc. Fecioara Maria a fost învrednicită să nu vadă stricăciunea. 


S-o cinstim pe Născătoarea pentru că Însuşi Dumnezeu a binecuvântat-o cu toate 
darurile. S-o avem pururi ca o călăuză şi cale de lumină pe aceea a cărei frumuseţe 
sufletească minunează pe îngeri. Să alergăm sub acoperământul ei cel puternic, 
fiindcă iubirea ei de mamă învăluie lumea într-un nor de milă. 


PREA SFÂNTA NĂSCĂTOARE DE DUMNEZEU MÂNTUIEȘTE-NE PE NOI” 


Pr. loan Socaci - Întâmplări minunate despre ajutorul Maicii Domnului în 
viaţa credincioşilor 


Pr. loan Socaci, Parohia Săcădate 


În timpul slujbei “Paraclisului Maicii Domnului”, înaintea fiecărei cântări, cântăm 
şi stihul “Prea Sfântă Născătoare de Dumnezeu mântuieşte-ne pe noi”. De fapt noi 
îi cerem Maicii Domnului să ne trimită ajutorul său dar şi să mujlocească la Fiul ei 
pentru noi. 


Toate învăţăturile Bisericii ne spun că viaţa Maicii Domnului pe acest pământ a 
fost ca o prea frumoasă cunună împletită în bunătate şi blândeţe, din mulă şi iubire. 
Pe cei bolnavi îi îngrijea, pe cei necăjiţi îi mângâia, pe cei căzuţi îi îndrepta, 
deznădăjduiților le umplea sufletul de lână şi senină nădejde şi tăne, sădind în 
inimile tuturor dragostea de Dumnezeu. 


Dacă viaţa Maicii Domnului a fost sfântă , atunci şi sfârşitul ei a fost dumnezeiesc . 
Nu a fost prin moarte ci prin adormire lină, pentru că Fiul ei o aştepta plin de 
bucurie şi de lumină să o aşeze de-a dreapta sa după cum spune şi psalmistul: “ 
Stătut-a împărăteasa de-a dreapta ta, îmbrăcată în haină aurită şi prea înfru- 
musceţată “ ( Psalmul 44,1] ). 


Înainte cu trei zile de sfârşitul ei pământesc a venit arhanghelul Gavriil cu o 
stâlpare de finic şi i-a vestit Maicii Domnului că trebuie să se despartă de cele 
pământeşti pentru a merge la întâlnirea cu fiul ei ceresc. Atunci purtați de norii 
cerului apostolii au sosit în satul Ghetsimani la casa Sfântului Apostol Ioan, unde 
locuia şi Maica Domnului. lar după ce le-a dat ultimele sfaturi şi s-a rugat 
împreună cu ei Maica Domnului şi-a dat sufletul în mâinile Fiului ei. Imediat s-au 
auzit cântări îngereşti care slăveau trecerea la ceruri a Maicii lui Hristos. Când au 
pregătit cele rânduite pentru îngropare evreii au hotărât să-i împrăştie pe apostoli 
pentru că nu voiau să audă cântările pe care aceştia le înălțau la ceruri lângă trupul 
Maicii adormite. Când s-au apropiat de sicriul Maicii Domnului toți au fost loviți 
de orbire, iar unuia dintre ei care s-a atins de sicriu i-au fost tăiate mâinile de sabia 
nevăzută a unui arhanghel. Atunci apostolii îngenunchind lângă sicriul Maicii 
Domnului şi rugându-se, li s-a redat vederea iar celui care avea mâinile tăiate i-au 
fost lipite la loc. 


După trei zile de la înmormântare a sosit şi Sfântul Apostol Toma, cel care lpsise 
de la înmormântare. Şi rugându-se de ceilalți apostoli a fost condus la mormântul 


Maicii Domnului, iar când au intrat înăuntru nu au mai găsit trupul acolo pentru că 
a fost mutat la ceruri. 


Troparul praznicului ne spune: “întru naştere fecionia ai păzit, întru adormire lumea 
nu ai părăsit, de Dumnezeu Născătoare, mutatu-te-ai la viaţă fiind Maica Vieţii, şi 
cu rugăciunile tale izbăveşte din moarte sufletele noastre”. 


Deşi a plecat din lumea aceasta la Fiul ei, totuşi “prin adormire lumea nu a 
părăsit”. Ea de acolo se roagă pentru întregul neam omenesc. Ea care a cunoscut 
greutățile vieţii pământeşti, durerea de mamă şi care era milostivă cu cei săraci, de 
acolo din ceruri mijloceşte pentru cei în nevoi şi în dureri. 

Sfântul Ignatie spune următoarele :” ştiu că Maica Domnului era plină de dar şi 
împodobită cu toate însuşirile frumoase. În prigoniri şi în nevoi era întotdeauna 
veselă, în lipsă şi în sărăcie nu se scârbea; pe cei care o supărau nu se mânia, ci 
dimpotrivă cu binele îi răsplătea, către cei săraci era milostivă şi ajuta tuturor cu ce 
putea. lubea îndeosebi pe cei smeriţi pentru că ea însăşi era plină de smerenie “. 


Dacă în viaţa pământească îi ajuta pe oameni cu atât mai mult mujloceşte la Fiul ei 
pentru cei ce I se roagă cu credinţă şi îi cer ajutorul. 


În viaţa Sfântului loan Damaschin scrisă de Ioan Patriarhul Antiohiei se povesteşte 
despre lupta împotriva icoanelor dusă de Împăratul Leon Isaurul. loan din Damasc 
trimitea aproape zilnic scrisori pentru a demonstra că icoanele nu sunt idoli ci sunt 
demne de închinare şi totodată pentru a-i îmbărbăta pe creştinii care luptau pentru 
păstrarea icoanelor. Atunci împăratul Leon având o scrisoaree de-a lui loan a pus 
pe unul dintre copiştii lui să facă o scrisoare prin care să imite scrisul lui loan din 
Damasc. Prin această scrisoare era chemat împăratul Leon să atace cetatea 
Damascului şi să o cucerească. Împăratul a trimis scrisoarea împreună cu o alta din 
partea lui, conducătorului cetății Damascului cerându-l să-l pedepsească pe loan 
care ar fi îndemnat la răzvrătire faţă de stăpânitorii Damascului. Conducătorul 
cetăţii l-a chemat pe loan pe care îl cunoştea foarte bine şi pentru această vină i-a 
tăiat mâna dreaptă pentru a nu mai serie împăratului Leon, deşi loan încercase să-şi 
demonstreze nevinovăția. După ce i-a tăiat mâna ca pedeapsă i-a aşezat-o în piaţa 
cetăţii pentru a fi învăţătură celor care vor să se mai răzvrătească. A doua zi, loan a 
cerut de la conducătorul cetăţii mâna sa pentru a o putea îngropa. Dar după ce a 
primit-o s-a dus acasă şi îngenunchind la icoana Maicii Domnului se rugă pentru a- 
| ajuta să mai poată serie pentru apărarea Sfintelor icoane. În miez de noapte i s-a 
arătat Maica Domnului şi atingându-se de mâna tăiată i-a pus-o la loc vindecându- 
|, iar în locul unde a fost tăiată a rămas o dungă însângerată ca semn al tăierii. S-a 


rugat mai apoi până dimineaţa mulţumindu-i Maicii Domnului pentru ajutorul 
primit. A doua zi vestea minunii s-a răspândit în toată cetatea Damascului şi fiind 
chemat în faţa conducătorului cetăţii şi văzând vindecarea miraculoasă acesta şi-a 
dat seama că de fapt loan era nevinovat. Tot poporul se minună de această minune 
şi lăuda pe Hristos şi pe Maica Sa. 


De asemenea purtarea de grijă a Născătoarei de Dumnezeu s-a dovedit şi când i s-a 
arătat unui viitor împărat pe nume tot Leon la anul 454. Acesta ajungând în 
apropierea unei păduri şi întâlnind un orb a fost rugat de acesta să-i dea apă să-şi 
stâmpere setea. A căutat în jur dar nu a găsit nici un izvor şiatuncii s-a arătat 
Maica Domnului spunându-i că în mijocul pădurii este un izvor, de acolo să ia apă 
să-i dea orbului să bea şi totodată să îi spele ochii. De asemenea i-a mai spus că în 
curând el are să devină împărat. Intrând în pădure Leon a găsit izvorul, i-a dus 
orbului să bea apă, iar după ce şi-a spălat şi ochii acesta şi-a primit vederea. 
Imediat după aceea a ajuns împărat, iar apoi a ridicat o biserică pe locul unde i s-a 
arătat Maica Domnului. În urma acestei minuni noi avem o sărbătoare şi anume 
Izvorul Tămăduirii. 


O altă întâmplare minunată a fost pe vremea împăratului Heracle când perşii au 
atacat cetatea Constantinopolului. Aceştia erau de zece ori mai numeroşi decât 
grecii care apărau cetatea. Atunci patriarhul Serghie a îndemnat poporul să-şi pună 
nădejdea doar în ajutorul Maicii Domnului. Au luat icoanele Maicii Domnului 
împreună cu Sfânta Cruce şi împreună cu tot poporul au umblat împrejur pe 
deasupra zidului cetății cântând Acatistul Maicu Domnului. Nu numai că apărătorii 
au reuşit să ţină piept perşilor dar mai mult aceştia au început să se bată între ei şi 
să se omoare şi astfel prin ajutorul Maicii Domnului cetatea Constantinopolului a 
fost salvată. Această minune a Maicii Domnului este sărbătorită la Denia Aca- 
tistului din săptămână a cincea a Postului mare. 


Bineînţeles că minunile Maicii Domnului nu se reduc doar la cel prezentate aici ci 
ele se săvârşesc chiar şi în zilele noastre, doar că nu sunt popularizate şi nici 
mediatizate. Maica Domnului ajută pe oricine se roagă cu credinţă curată şi sinceră 
înaintea icoanei ei, pentru că orice icoană este prin sfințire făcătoare de minuni. 
lată aşadar că mutarea Maicii lui Hristos la ceruri nu este pentru noi simplă mutare 
ci este prea slăvire, aproape de scaunul lui Dumnezeu şi de acolo mijloceşte pentru 
cei ce cu credinţă se roagă peste veacuri la icoana el. 


De aceea să alergăm şi noi cu credinţă la icoana ei şi cu rugăciune fierbinte şi 
curată să-l cerem ajutorul. Să- 1 cântăm din suflete curate troparul Adormirii: “ 
întru naştere fecioria ai păzit, întru adormire lumea nu ai părăsit, de Dumnezeu 


Născătoare, mutatu-te-ai la viață fiind Maica Vieţii şi cu rugăciunile tale izbăveşte 
din moarte sufletele noastre.” 


Pr. Liviu Moisiu - “Prea Sfântă Născătoare de Dumnezeu, miluieşte-ne pe 
noi!” 


Pr. Liviu Moisiu, Parohia Sadu II 


În icoana care străjuieşte marea sărbătoare a „Adormirii Maicii Domnului” , dacă 
ne vom uita cu atenție vom descoperi un lucru care are mare folos pentru noi 
oamenii şi pentru a noastră mântuire şi anume, lângă năsălia unde zăcea trupul 
adormit al Maicii Domnului , înconjurată de Sfinţii Apostoli întristaţi şi veniţi pe 
norii cerului, într-un plan central observăm parcă din altă lume, din lumea 
veşniciei, pe Hristos Mântuitorul cu o figură a chipului care exprimă hotărâre (nu 
tristeţe), ţinând în braţe un trup micuţ, ca de prunc , înveşmântat în alb cu o aureolă 


pe cap. 


Tâlcul acestei descoperiri găsită în harul de la Dumnezeu dat celui ce a pictat 
icoana este acesta: Hristos se coboară din lumea veşniciei, de pe tronul ceresc şi ia 
sub protecția Sa, lângă EI sufletul prea curat al Maicii Sale reprezentat prin acel 
prunc micuţ înveşmântat în alb, pe care îl ţine în braţe. 


Ne aflăm la câteva zile distanţă de unul dintre momentele cutremurătoare şi 
sensibile ale propriei noastre mântuiri şi un moment de nădejde şi legătură strânsă 
între noi şi Dumnezeu. Nu mai este mult timp şi clopotele bisericilor în ziua de 
duminică , zi a Domnului , vor pogori glasul cerului chemând pe tot creştinul să-L 
jertfească pe mesele Sfintelor Altare pe Hristos întru iubirea nestinsă de şi pentru 
Maica Lui. Este sărbătoarea care încheie anul bisericesc, fiind pecetea care va 
păstra în noi adevărurile de credinţă şi în acelaşi timp dospitura ce va creşte şi va 
lucra în noi aluatul mânturii. 


Ne aflăm împreună în Sfânta biserică arătând pe de o parte cinstea pe care o dăm 
Maicii Cerului şi a noastră iar pe de alta că dorim, iubim şi suntem parte din cer, 
din cele înalte , din desăvârşire . În nici un alt moment nu ne aflăm mai aproape de 
Dumnezeu decât în momentul în care ne găsim aplecaţi şi smeriți cu genunchii şi 
cu inimile în rugăciune, acest liant între efemeritate şi veşnicie, între luptă şi câştig. 
În momentul în care te rogi te afli în acea lepădare de sine, jertfire, în care aşezi 
dorinţa ta arzătoare de a fi lângă Dumnezeu şi ceri primirea harului care te va agăța 
de cer, care te va muta spre cer. 


Să nu uităm că momentul „fiat-ului” mântuitor a găsit-o pe Maica Domnului în 
jertfă deplină , în totalitate harică , ceea ce arată faptul că ea a făcut parte încă de la 
început din planul iconomic al lui Dumnezeu. Pentru că dacă vom răsfoi filele 


Sfintei Scripturi „celei mai bine vândute cărți fără bani din toate timpurile” 
(Einstein) , vom vedea că arhanghelul Gavriil i-a spus astfel: „Bucură-te ceea ce 
eşti plină de har, Marie Domnul este cu tine !” . În limba italiană se spune la Luca 
astfel: „Ave Maria , gratia plena !” , Bucură-te Marie , cea plină de graţie, îndurare, 
har . Aşadar bucuria adevărată, veşnică nu stă în lucrurile efemere, trecătoare (unde 
greşit o căutăm) , ci bucuria adevărată se găseşte în infinit, în har, în Dumnezeu , 
deoarece harul este parte din Dumnezeu, acea parte nevăzută care transpare în 
fiecare din cei care-L doresc şi iubesc cu adevărat pe Dumnezeu. 


De aceea se spune că atunci când Sfântul Ştefan a fost lapidat faţa lui a strălucit 
“nu faţa ca şi componentă a trupului ci harul , Hristos din EI a strălucit” sau atunci 
când Pavel, apostolul neamurilor le vorbea Galatenilor: „Am fost răstignit cu 
Hristos şi totuşi trăiesc ... dar nu mai trăiesc eu ci Hristos trăieşte în mine!”, 
vorbeşte de fapt de unirea până la omogenizare a funţei umane cu Dumnezeu , 
unirea sau îndumnezeirea după slava necreată a lui Dumnezeu de care omul se face 
părtaş prin dorire şi înrâurire a harului divin în fiinţa sa . 


La fel şi cu Maica Domnului ea dinainte de a primi vestea cea bună că va naşte un 
Fiu , înainte de a deveni Mireasa Duhului a fost Mireasa lui Dumnezeu , unită cu 
Acesta în dragoste curată şi ascultare şi la fel a rămas şi după adormire (observăm 
că Biserica bimilenară nu numeşte moartea maicii Domnului ci adormirea Maicii 
Domnului , pentru că moartea cum spunea părintele Galeriu este proprie păcatului 
pe când adormirea este proprie virtuţii , curăției , mântuirii ) iar acest lucru se poate 
observa din Tardiţia Bisericii care arată un lucru demn de luat în seamă ... şi anume 
Toma care nu a putut ajunge în cele trei zile în care Trupul Maicii Domnului a fost 
plâns şi cădit de către ceilalți Apostoli , a venit după aceste zile şi dorul de Maica 
lui Hristos l-a făcut să-i roage pe ceilalți să meargă împreună şi să dea piatra de pe 
mormânt la o parte ca el, Tomas ă o poată vedea pentru ultima oară pe pământ pe 
Maria . Ceilalţi s-au învoit, au mers înspre mormânt ( tot unul în stâncă la fel ca al 
lui Hristos ) iar acolo când au dat piatra la o parte au văzut la fel ca la Mântuitorul 
doar giulgiurile în care trupul Fecioarei fusese înfăşurat, trupul nefiind acolo ci 
luat, “mutat” cum spune Tradiţia la cer pentru a fi veşnic alături de Fiul ei Cel mult 
iubit, mijlocind mereu pentru noi . 


De ce a fost nevoie de această mutare? 
=> In primul rând pentru că nu se putea ca o Născătoare de Dumnezeu care a 


purtat în pântece 9 luni pe Dumnezeu , acel trup, acel vas ales să fie lăsat 
putreziciunii şi 


= în al doilea rând prin aceasta se vede şi cinstea mare de care se bucură 
Fecioara în faţa lui Dumnezeu fiind singura ridicată cu trupul la cer. 


Poate mulţi veţi spune că era suficient doar cu sufletul de ce a mai luat Dumnezeu 
şi trupul ? Pentru că luarea aceasta cu trupul la cer a Mariei este nimic altceva 
decât pârga propriei noastre mutări , despre care vorbea celaltă Marie a lui Lazăr, 
învierea drepţilor, mutarea noastră de la pământ la cer. 


Însă să nu uităm un lucru şi anume acela că mutarea spre cer o pregătim din viaţa 
aceasta nu după adormire , după moarte când nu se mai face ci se primeşte.Ce se 
primeşte ? Răsplata pentru ce n-ai săvârşit , ce n-ai împlinit. Vorba Apostolului: 
“cele ce mi le-ai dat să le săvârşesc le-am săvârşit...” Ce dă Dumnezeu spre 
săvârşire? Pe EI ...împlinirea Lui întru noi , săvârşirea întru cunoaştere şi ascultare 
prin tot ce ştim că avem de făcut sau de împlinit ! La fel a făcut şi Maica Precurată, 
ea a săvârşit desăvârşirea ascultării şi unirii cu Dumnezeu, ea deja născându-l pe 
Hristos în inima ei, devenind astfel înainte de naşterea trupească Maică a lui 
Dumnezeu, făcându-L pe Hristos să transpară mai întâi în inima ei după aceea 
desăvârşindu-se prin fiat-ul zămislirii celei de taină. 


Iar noi cei de azi şi din toate timpurile dacă nu vom înţelege acest lucru că ne unim 
mai întâi în noi prin har cu Dumnezeu , vom rămâne doar la a privi soarele fără să 
ne doară nici un pic ochii , vom fi înconjurați de formalităţi , de acel zguduitor “aşa 
trebuie” şi niciodată nu-l vom schimba în "aşa simt să fac , aşa-mi spune Hristos să 
fac” . Niciodată nu ne vom putea pregăti mutarea spre cer atâta timp cât ne vom 
pironi picioarele pământului în loc de le pironi crucii, atâta timp cât punem în 
aceeaşi oală Biserica cu pornografia cu desfrânarea şi homosexualitatea! 


În acest post de pregătire pentru mutarea Fecioarei de fapt ne-am pregătit pentru 
înțelegerea noastră , regăsirea clipei de apropiere de Dumnezeu pe care o pierdem 
din ce în ce mai mult până când vom ajunge nişte străini, fără identitate şi fără 
legătură cu EI. 


Slavă la Dumnezeu că o avem pe Maica Sa pururea rugătoare şi mijlocitoare pentru 
noi cei păcătoşi, slavă la Dumnezeu că ne-a lăsat Jertfa Sfintei Liturghii care-L 
aduce pe Hristos mereu şi mereu la noi, slavă la Dumnezu că mai găsim acolo în 
Potirul Vieţii şi al Nemuririi o fărâmă de Trup şi un picur de Sânge date din mâna 
unui preot păcătos dar ales de Hristos să împartă mântuire ... Măcar mai avem 
acestea ... Cât timp? Cât vom decide noi să le avem ... (ex. Apusului) 


Mutarea noastră o va face Dumnezeu , ridicarea catapusltei spre cer o vom face 
noi! Ne vom ruga Preacuratei Fecioare ca aşa cum în Cana cea din Galileea a 
mijlocit începerea operei de mântuire la fel să mijlocească pentru noi în faţa 
Tronului Ceresc şi unde suntem noi slabi ea să ne fie putere! Amin! 


Pr. Ovidiu Stroe — Locul Maicii Domnului în evlavia credincioşilor 
Pr. Ovidiu Stroe, Parohia Porumbacul de jos 


Cu mulţi ani în urmă am auzit în popor două expresii folosite mai ales de oamenii 
bătrâni de la ţară: Dumnezeu Drăguţul! şi Măicuţa Domnului!. Cele două formule 
prin care oamenii vorbeau despre Dumnezeu şi Maica Domnului cu o familiaritate 
de neimaginat m-au şocat. Ca tânăr teolog, mi se părea de neconceput ca oamenii 
să se adreseze cu atâta familiaritate lui Dumnezeu. Mi se părea chiar o blasfemie! 
Adică evreii, care erau poporul ales al lui Dumnezeu nu 1 se adresau pe nume 
preferând alte numiri, sau îşi udau degetele în apă atunci când scriau numele lui 
Dumnezeu, iar noi creştinii să | ne adresăm aşa cum vorbim cu vecinul sau cu 
prietenul nostru? 


Dumnezeu s-a milostivit însă de mine şi mi-a descoperit unde se află adevărul. 
Evreu cei scrupuloşi nu s-au sfiit să-l omoare pe Fiul Dumnezeului al cărui nume 
cu scrupulozitate evitau să îl rostească. lar Dumnezeu tocmai pentru aceasta se 
întrupase pentru ca să fie alături de oameni, aceştia să nu mai simtă nici o distanţă, 
ci să | se poată adresa pe nume, sa-L simtă apropiat ca şi pe cel mai bun prieten. 

lar acest lucru au reuşit să-l facă cel mai bine nu teologii, care căutau să 
desluşească fiunţa lui Dumnezeu, ci omul simplu sau simplul monah care în 
rugăciune Îl simţea aproape, în vreme de necaz iarăşi Îl simţea aproape şi cobora să 
îi ajute ori de câte ori avea nevoie ca un prieten devotat, şi care nu se mânia atunci 
când omul uita pentru un timp de prietenul său sau călca alături de calea cea 
dreaptă. 


Dumnezeu Drăguţul care îmi ascultă mereu ruga.! Dumnezeu Drăguţul care este 
alături de mine în necaz! Dumnezeu Drăguţul care coboară împreună cu Sfântul 
Petru în casa mea sub forma călătorilor osteniți şi care ospătați fiind din puţinul 
casei, rostesc binecuvântare şi darurile se înmulţesc de acum înainte în casa aceea! 
Dumnezeu Drăguţul care împreună cu Măicuţa Sfântă călătoresc umili şi trimit 
binecuvântare acolo unde văd credinţă şi plâng pentru cei care sunt împovăraţi de 
păcate şi răutăți! 


Însăşi Întruperea Fiului lui Dumnezeu, nu este altceva decât un model de chenoză, 
smerenie şi umilință. Dumnezeu se dezbracă de toată slava Sa Dumnezeiască 
pentru a deveni om în toate cele afară de păcat pentru a-l restaura pe om, a-l repune 
în poziţia din care omul prin libera sa voinţă căzuse şi unde nu se mai putea ridica 
prin propriile forțe. lar această teologie înaltă a înţeles-o cel mai bine omul simplu 
in mijlocul căruia Dumnezeu coborâse. lar legătura dintre Dumnezeu şi om a fost 


refăcută prin Dumnezeu-Omul lisus Hristos dar şi prin Fecioara Mania cea care 
prin cuvintele pline de smerenie “ lată roaba Domnului, fie mie după cuvântul 
tău!” se pleacă întru totul lucrării dumnezeieşti. 


Prin smerenia sa dar şi prin condiția umilă din care făcea parte Mana devine 
apropiată tuturor celor umili. 


Prezenţa Maicii Domnului în viaţa Bisericii se datoreşte legăturii strânse dintre ea 
şi Capul Bisericii, Fiul lui Dumnezeu care a fost purtat în pântece de ea, zămislit şi 
născut din ea, pe care L-a purtat în braţe ca prunc şi a rămas unită cu EI prin 
iubirea omenească culminantă, proprie unei mame. "Zămislind în sânul său 
feciorelnic pe Fiul lui Dumnezeu, Preasfânta Fecioară intră într-o relaţie de o 
deosebită intimitate cu Mântuitorul lisus Hristos față de care deţine poziţia de 
Maică şi se raportează întotdeauna la EI ca Maica Domnului. 


Iconografia ortodoxă prezintă pe lisus luându-i, la Adormirea ei sufletul în braţele 
Lui. lubirea Lui faţă de ca, este tot atât de afectuoasă ca şi iubirea ei față de El. 
Pruncul, ajuns în plinătatea puterilor, poartă în braţele Sale pe mama lui rămasă cu 
puteri mai împuţinate. În persoana ei a simţit şi simte Iisus, la maximum, iubirea 
omenească faţă de EI şi în afecțiunea Lui faţă de ea se include o afecţiune faţă de 
Om în general" . 


Acest dar ca Maica Lui să ne fie şi nouă Maică duhovnicească ni-l oferă Hristos pe 
cruce, atunci când a încredinţat-o pe Mama Sa ca mamă şi ucenicului Său Ioan, în 
momentul în care prin Jertfa crucii se naşte Biserica (loan 19, 26-27). Din acel 
moment Sfântul Ioan "a luat-o la sine", i-a devenit mamă duhovnicească şi prin el 
şi Bisericii, nouă tuturor. Maica Domnului îşi exercită prezenţa sa în viaţa Bisericii 
prin rolul de povăţuitoare, mijlocitoare şi model desăvârşit pentru membrii 
Trupului tainic al Bisericii. Știind că "mult poate rugăciunea dreptului", cu atât mai 
mult a Sfintei Fecioare Maria, lisus Hristos ascultă şi primeşte rugăciunea smerită 
a Maicii pentru lumea ce stă înainte, pentru Biserica. 


Propovăduirea Preacuratei la Nunta din Cana: "Faceţi ce vă va spune" (loan 2, 5) o 
arată pe Maica Domnului ca pe o călăuzitoare a Bisericii, care, prin naşterea 
Mântuitorului a devenit pentru noi "mijlocitoarea tuturor bunurilor”. Darurile 
speciale cu care a fost înzestrată Preasfânta Fecioară Maria, i-au fost acordate 
pentru întreaga omenire. De aceea ea este pentru întreaga Biserică "comoară 
neîmpuţinată" şi un izvor nesecat de haruri. 


Cultul de supravenerare a Maicii lui Dumnezeu, pe care Domnul însuşi îl cere, 
trebuie să fie o manifestare religioasă principală în viaţa Bisericii întrucât implică 
împlinirea unei îndatoriri pe cât de sfântă pe atât de folositoare pentru orice creştin. 


Astfel Fecioara Maria s-a bucurat de mare cinste în rândul cunoscuţilor încă din 
timpul vieţu sale pământeşti. 


Marele filozof atenian Dionisie Areopagitul, adus la creştinism de Sfântul Apostol 
Pavel, la trei ani după primirea Sfăntului Botez a cercetat la Ierusalim pe Maica 
Domului, care era înaintată în vârstă. lată ce scrie el despre fizionomia aceleia care 
a născut după trup pe Fiul lui Dumnezeu: "Mărturisesc înaintea lui Dumnezeu că 
nu mi S-a părut lucru de crezare ca, afară de Dumnezeu, să mai fie cineva plin de 
atâta putere sufletească şi de atâta har dumnezeiesc. lau martor pe Dumnezeu că 
dacă n-aş fi avut în minte şi în inimă învăţătura dumnezeiască, aş fi socotit pe 
Fecioara ca pe adevăratul Dumnezeu şi i-aş fi dat închinăciunea care se cuvine 
numai adevăratului Dumnezeu, pentru că mintea omenească nu-şi poate închipui 
mai înaltă mărire, cinste şi frumuseţe sufletească decât aceea pe care am văzut-o 


rr 


CU . 


După adormirea sa şi mutarea cu trupul la cer Maica Domnului a început să se 
bucure de o şi mai mare cinste, care încet-încet a început să se răspândească în 
întreaga lume creştină îmbrăcând formele pe care le cunoaştem până astăzi. 


Prima formă de cinstire o reprezintă purtarea numelui. Deşi un nume răspândit la 
evrei, în scurt timp mulțime de familu creştine şi-au pus fiicele sub ocrotirea şi 
îndrumarea Sfintei Fecioare Maria, numele fiind purtat cu cinste şi nu de puţine ori 
fiind încununat cu cununa muceniciei. Și astăzi mulțime de Marii trec prin viaţa 
pământească mai mult sau mai puţin conştiente de măreția numelui pe care îl 
poartă. 


Încă dintru începuturi monahismul a fost pus sub ocrotirea Maicii Domnului, 
simbol al ascultării, smereniei şi curăției feciorelnice, şi aici am putea da exemplul 
Sfântului Munte Athos, ca să nu mai vorbim de cele 31 de Mănăstiri de la noi din 
ţară care au ca hram praznicul Adormirii Maicii Domnului. 


Afară de mănăstiri există şi mulțime de biserici parohiale închinate diferitelor 
praznice ale Maicii Domnului - mai ales în Ardeal. 

Și dacă am vorbit despre lăcaşe de cult nu putem să uităm iconografia Maicii 
Domnului atăt cea din biserici cât şi pe cea din icoanele aflate în număr extrem de 


mare în casele credincioşilor. Icoane ale Maicii cu Pruncul, ale Maicu Inlăcrimate 
sau ale Maicii la picioarele Crucii ocrotind casele fiecărui creştin. 


Cultul public deosebit de care Maica Domnului se bucură în viaţa Bisericii este 
manifestat prin mai multe forme din care cea mai importantă este instituirea de 
sărbători sau zile anumite din cursul anului bisericesc consacrate pomenirii Şi 
cinstirii ei. 


Biserica exprimă cultul pentru Maica Domnului prin cântări şi rugăciuni, o laudă, o 
invocă şi o măreşte printr-o bogată imnologie, tropare, stihiri, canoane, adresate ei 
în rânduielile slujbelor bisericeşti. De asemenea, în cinstirea şi spre lauda Maicii 
Domnului s-au alcătuit slujbe speciale, acele Paraclise şi Acatiste, imne de o rară 
frumuseţe literară, imne de mulţumire pentru binefacerile aduse lumii de întruparea 
Fiului lui Dumnezeu. 


Toate aceste forme de exprimare a cultului maniologic reflectă, pe de o parte rolul 
considerabil al Maicii Domnului în viaţa Bisericii, iar pe de altă parte, fac ca 
prezenţa ei să fie mai radioasă, mai vie. 


Formula liturgică, care premerge şi anunţă Axionul şi care conţine aceste apelative 
cultice "Preasfânta", "Curata", "Preabinecuvântata", "Mărita Stăpâna noastră”, "de 
Dumnezeu Născătoare" şi "Pururea Fecioara Maria", cuprinde sumar tot ce poate 
spune Biserica mai complet şi mai exact pe plan dogmatic şi moral despre Maica 
Domnului, despre rostul şi aportul ei în iconomia întrupării Fiului lui Dumnezeu şi 
în mântuirea neamului omenesc. 


Creştinul ortodox are conştiinţa prezenţei eficiente a Maicii Domnului în toate 
momentele de răscruce ale vieţii, în care el se roagă cu încredere şi duioşie Mamei 
dăruite nouă de Fiul lui Dumnezeu: "Fii lângă mine pururea ca o milostivă, 
milosârdă şi iubitoare de bine, întru această viaţă de acum, caldă, folositoare şi 
ajutătoare, în vremea ieşirii mele, nevrednicul meu suflet păzindu-l, şi în ziua 
înfricoşătoarei judecăţi de osânda cea veşnică izbăvindu-mă şi slavei celei negrăite 
a Fiului tău şi Dumnezeului nostru moştean pe mine arătându-mă" (Rugăciune la 
Pavecerniţa mare). 


Creştinul o simte foarte aproape şi o venerează cu conştiinţa că cinstind-o pe ea îl 
prea mărim pe Hristos, pentru că "viaţa ei însăşi este Hristos”. 
Aş încheia cu câteva versuri ale Sfântului român loan Iacob, din pustiul Iordanului, 
care în una din poeziile sale spune: 

"De n-ar avea la ceruri lumea/ 


Rudenie de pe pământ/ 

Atunci ar fi pustie viața/ 
Asemenea unui mormânt./ 

De nu erai tu primavară/ 

A veacului înțelenit/ 
Ar fi rămas de-a pururi iarnă/ 
Și Soarele n-ar fi zâmbit" 
(La uşa milostivirii). 


Poezia creştină a fost pusă apoi de inima oamenilor şi sub forma cântărilor - 
pricesnele, cântate atât la biserică, cât şi în viaţa de zi cu zi. 


Măicuţă Sfântă ajută-ne şi nouă păcătoşilor să purtăm crucea vieţii noastre şi 
mijloceşte-ne ajutor şi întărire pentru mântuirea sufletelor noastre. 


Maica Domnului în imnologia liturgică 


Săptămâna aceasta, antevorbitorii mei au binecuvântat despre Maica Domnului; iar 
în această seara tot despre Maica Vieţii o să vorbim. 


Deşi încă nu ne aflăm în ziua prăznuirii hramului bisericii acesteia, adică 
sărbătoarea Adormirii Maicii Domnului, totuşi în fiecare zi şi în fiece seară din 
acest post ne-am umplut de bucurie cinstindu-o şi lăudând-o pe Maica lui 
Dumnezeu. 


Cum poți să stai nesimţitor, mai ales în acest post, fără să o cinsteşti pe Maica lui 
Dumnezeu, pentru că Însuşi Fiul lui Dumnezeu a cinstit-o. lar dacă Dumnezeu a 
cinstit-o şi noi suntem datori să o cinstim. Poate nu am folosit cuvântul bun 
„datori”, dar se cuvine ca ş noi să cinstim pe Maica Domnului nostru. Şi o cinstim 
în multe feluri: punând numele Maria fetelor sau Marian băieților; sau unele 
fecioare închinându-şi viaţa lui Dumnezeu urmând exemplul Fecioarei prin 
excelență; sau punând în casele noastre icoane ale Maicii Domnului, sau purtând 
iconiţe cu chipul Fecioarei la gât. 


Dar mai ales o cinstim pe Maica Domnului prin cântări aici în biserică. Sunt multe 
cântări în cinstea ei; ba chiar nu există slujbă mai larg desfăşurată care să nu aibe 
măcar o cântare închinată Maicii lui Dumnezeu. Culminând în slujirea cea mai 
aleasă a noastră dimpreună cu îngerii şi cu toată faptura, în Sfânta Liturghie, atunci 
când preotul o pomeneşte în Sfântul altar zicând: Mai ales pentru Preasfânta, 
Preacurata, Preabinecuvântata, mărita Stăpâna noastră şi pururea Fecioara Maria. 
Iar cea mai scurtă slujire prin cântare a Maicii Domnului este aceasta: Preasfântă 
Născătoare de Dumnezeu miluieşte-ne pe noi. Aceată scurtă rugăciune am repetat- 
0, insistent parcă, în timpul slujirii paraclisului. Aşa cum monahii respiră 
rugăciunea Numelui Celui Unul Sfânt, Doamne Iisuse Hristoase, miluieşte-mă pe 
mine păcătosul, aşa respirăm noi, acum, în timpul postului Maicii Domnului 
această scurtă rugăciune şi slujire. Mărturisim că Fecioara Maria este cea aleasă de 
Dunezeu ca Născătoare de Dumnezeu, că l-a purtat în braţe mai apoi şi L-a urmat 
toată viaţa ei. lar mai pe urmă mărturisim că avem nevoie de ajutorul ei în viaţa 
noastră, aşa cum cântăm şi în paraclis că după Dumnezeu nu avem alt ajutor decât 
pe Maica Domnului. Ea are îndrăznire de maică către Fiul ei. 


Aţi observat că în zilele de azi dacă vrei să vorbeşti cu cineva să îţi rezolve o 
anumită problemă, bine ar fi ca mai înainte să vorbeşti şi cu mama acestei 
persoane, ca mama să intervină ca problema să îţi fie rezolvată. Mai multe este cu 


Maica lui Dumnezeu. Nu cred că Mântuitorul Hristos i-ar refuza maicii sale vreo 
rugăminte. Mai ales că Maica nu s-a rugat niciodată pentru ea ci stă în rugăciune 
pentru toată lumea. 


Sunt şi alte cântări în slujbele noastre prin care o cinstim pe Sfânta Maică. lar cei 
care veniți la biserică în mod regulat aţi observat că nu există vecernie sau utrenie 
în care să nu cântăm şi Maicii lui Dumnezeu. 


La vecernie există o cântare pe care teologii o numesc dogmatică, acea cântare în 
timpul căreia preotul intră cu cădelnița în Sfântul altar provocând înainte prin 
cuvintele: Inţepciune. Drepţi! 


N-o să stau să iau fiece cântare în parte - bine ar fi - ci o să vă citesc doar o cântare, 
cea a glasului al doilea care zice aşa: trecut-a umbra Legii iar harul a venit; căci 
precum rugul n-a ars fiind apris aşa şi tu fecioară ai născut şi fecioară ai rămas. În 
locul stâlpului de foc a răsărit soarele dreptăţii, în locul lui Moise, Hristos, 
mântuirea sufletelor noastre. Această cântare, ca multe altele, face comparații şi 
trimiteri, preînchipuiri ale Maicii lui Dumnezeu din Vechiul Testament. Maica 
Domnului este comparată cu rugul pe care l-a văzut Moise, rug care nu se termina 
deşi era aprins. Există chiar o icoană numită Rugul aprins, un boschet mare în 
flăcăn în mijlocul căruia se află Maica Domnului cu Hristos în braţe. Pentru că 
Maica lui Dumnezeu l-a purtat în pântecele ei pe Hristos aşa cum rugul a purtat 
focul lui Dumnezeu, care dacă vreţi era Dumnezeu acolo, focul care arde dar nu 
mistuie. Maica Domnului este şi stâlpul de foc pentru că a purtat în sine pe Lumina 
cea lină. Lumină este Hristos aşa cum însuşi mărturisea despre sine: Eu sunt 
lumina lumii. Aşa cum lumina alungă întunericul tot aşa şi Hristos Lumina alungă 
din sufletele noastre întunericul păcatului. Iar Maica lui Dumnezeu este rugul şi 
stâlpul ce poartă lumina ce ghidează viaţa noastră. 


Sunt şi alte cântări importante închinate Maicii lui Dumnezeu. Vreau doar să 
enumăr câteva. 
=> În timpul privegherii din ajunul praznicului Adormirii o să cântăm acea 
cântare preluată din psalmul 44 numită Polieleu, cântare numită Cuvânt 
bun. Cuvânt bun răspuns-a inima mea. 
=> O altă cântare specială este prohodul Maicii Domnului. Inspirat din 
prohodul Domnului, această cântare este structurată în trei Stări cu un 
anumit număr mare de strofe; strofe ce ilustrează mutarea la Viaţă a Maicii 
Vieții. 


= O altă cântare specială este canonul utreniei Bunei Vestiri. Dacă vă aduceți 
aminte privegherea de Buna Vestire, atunci am cântat canonul utreniei ca 
un dialog între îngerul Gavriil şi Sfânta Fecioară Maria. 

= Mai amintesc cântări special închinate Maicii Domnului, cântări de acatiste 
şi paraclise ce se slujesc înaintea icoanelor făcătoare de minuni ale Maicii 
Domnului, în special cele de la Muntele Athos. 


Inchei cu începutul, cu acele mirări: cum să nu cinsteşti pe Maica lui Dumnezeu, 
cum să nu îi cânţi ei cântări de biruinţă. 


Pr. Prot. Vasile Gafton - Cuvânt de încheiere 


Prea Sfințite Părinte Episcop-vicar, Prea Cucernici părinți şi iubiţi credincioşi, am 
avut o perioadă de două săptămâni deosebită. O perioadă de aşteptare a Praznicului 
care ne face pe noi atât de bucuroşi pentru că este Sărbătoarea de hram a acestei 
biserici în care ne strângem laolaltă pentru rugăciune şi, ne strângem, aşa cum arăta 
şi mai înainte, Prea Sfinţitul Andrei, pentru mântuire. 


Nu am putut veni chiar cu toţii, pentru pricini binecuvântate, dar, am fost cu toţii 
împreună în rugăciune şi, ne-am regăsit în acest cuvânt de adâncă respiraţie şi 
cuprindere duhovnicească, al Prea Sfinţitului Andrei Făgărăşanul. 


Oricum, la Sfânta Biserică nu putem spune că venim chiar întotdeauna pregătiți aşa 
cum se cuvine, nici că ne-am rugat destul sau, poate, chiar prea mult. Nu putem 
spune niciodată că avem prea multe merite duhovniceşti, cum susţin unii dintre 
fraţii creştini, că deţin un tezaur de merite prisositoare, pentru că, în mod cert, 
niciodată nu vor prisosi darurile sau faptele noastre bune înaintea lui Dumnezeu. 
Totdeauna este loc de mai mult şi tocmai în aceasta constă bogăţia vieţii 
duhovniceşti, şi anume, în faptul că, cu cât te apropii mai mult de Dumnezeu, cu 
atât mai mult trebuie să te deschizi, pentru a cuprinde şi mai mult bucuria aceasta a 
apropierii de Izvorul Sfinţeniei, deoarece, Dumnezeu este nemărginit, iar, noi, 
mărginiți fiind, vrem să cuprindem nemărginirea. 


Am avut astăzi bucuria de a asculta adevăruri ale credinţei noastre străbunc, 
adevăruri cu care ar trebui să ne bucurăm sufletele mai des şi, încă un lucru aş mai 
vrea să spun: să nu uităm că, inițiativa acestor seri duhovniceşti a aparţinut 
tinerilor. Ei au vrut, şi-au dorit ca în Postul Adormirii Maicii Domnului să ne 
întâlnim la rugăciune în fiecare seară. 


Mulţumim lui Dumnezeu că ne-a ajutat să ducem la îndeplinire ceea ce ne-am 
propus. 


Mulţumim Înalt Prea Sfinţitului Părinte Laurenţiu pentru darul pe care ni l-a făcut, 
binecuvântându-ne cu prezenţa Prea Sfințitului Andrei şi a Sfintelor Moaşte de la 
Catedrala Mitropolitană, în seara aceasta deosebită. 


Vă mulţumesc, Prea Cucernici Părinţi, care v-aţi ostenit să ne fiți aproape în aceste 
seri de simțire duhovnicească şi, dumneavoastră, iubiți credincioşi, care, prin 
prezenţa în Sfânta biserică la rugăciunea făcută în duhul comuniunii ne-aţi 


încredințat că, nici o osteneală nu este zadarnică, pentru că Dumnezeu o 
binecuvântează şi o face roditoare. 


Cuvinte la" Adormirea MaiciiDomnului" 

